title: Jordi Cruyff

text: Cruyff pelasi joukkuessa aina kauden 2002–2003 loppuun, jolloin se tippui La Ligasta. Sen jälkeen hän teki vuoden mittaisen sopimuksen Espanyolin kanssa. Kaudet 2004–2006 Cruyff oli sivussa ammattilaiskentiltä polvivammansa vuoksi mutta piti kuntoaan yllä Barcan B-joukkueen mukana ja pelasi joitain veteraanien otteluita. Kauden 2007–2008 Cruyff pelasi Ukrainan valioliigassa FK Metalurh Donetskin joukkueessa mutta pelipaikka oli muuttunut aiemmasta vasemmasta laitahyökkääjästä toppariksi. Samaan aikaan Cruyff aloitteli uraansa myös vaatetusbisneksessä ja lanseerasi omaa nimeään kantavan "Cruyff-"brändin.


title: Jordi Cruyff

text: Vuoden 2009 puolivälissä Cruyff solmi kolmivuotisen sopimuksen Maltan pääsarjaan FC Vallettan kanssa. Cruyff toimi ensimmäisen sopimusvuotensa pelaaja-valmentajana, mutta siirtyi sen jälkeen kokopäivätoimisesti päävalmentaja Ton Caanenin apulaiseksi. Cruyffin debyyttiottelu oli 21. heinäkuuta 2009 Eurooppa-liigan ensimmäisen karsintakierroksen ottelu islantilaista Keflavikia vastaan, jonka Valletta voitti 3-0. Ensimmäisen liigaottelunsa Cruyff pelasi kuukautta myöhemmin ja ensimmäinen maali näki päivänvalon 29. elokuuta 6-0 voitossa Florianasta. Cruyff kruunasi pelaajauransa viimeisen kauden Maltan mestaruudella. MFA Trophyn finaalissa kaatui Qormi numeroin 2-1, vaikka Cruyff itse ei ollut ottelussa pelaavassa kokoonpanossa.


title: Jordi Cruyff

text: Cruyffin otteet Barcelonan paidassa saivat päävalmentaja Guus Hiddinkin valitsemaan hänet Hollannin maajoukkueeseen vuoden 1996 EM-turnaukseen. Hän teki maajoukkuedebyyttinsä ystävyysottelussa Saksaa vastaan 24. huhtikuuta 1996. Ainoan maajoukkumaalinsa Cruyff teki 13. kesäkuuta Villa Parkilla Sveitsiä vastaan ottelussa, jonka Hollanti voitti 2-0. Cruyff oli yksi kuudesta pelaajasta, jotka oli valittu maajoukkueeseen ilman ensimmäistäkään peliä Hollannin pääsarjassa. Viisi muuta olivat Jimmy Floyd Hasselbaink, Tim Krul, Rob Reekers, Willi Lippens ja Wim Hofkens.


title: Jordi Cruyff

text: Cruyff pelasi myös yhdeksän epävirallista maaottelua Katalonian paidassa. 25. kesäkuuta 1995 hän teki maalin 5-2 voitto-ottelussa Barcelonaa vastaan, samoin kuin 22. joulukuuta 2000 Katalonian lyödessä Camp Noulla Liettuan 5-0.


title: Jordi Cruyff

text: Vuonna 2010 Cruyff ilmoitti lopettamisestaan ja teki sopimuksen Kyproksen AEK Larnacan jalkapallojohtajan pestistä. Hän pestasi vanhan tuttunsa ja maanmiehensä Ton Caanenin Larnacan päävalmentajaksi. Tehoduo nostikin pian Larnacan Kyproksen jalkapallon mahtitekijäksi ja johdatti joukkueen Eurooppa-liigan lohkovaiheeseen kaudella 2011-12.


title: Jordi Cruyff

text: Huhtikuussa 2012 kanadanjuutalainen miljardööri ja Maccabi Tel Avivin omistaja Mitchell Goldhar houkutteli Cruyffin joukkueensa urheilujohtajaksi. Ensi työnään Cruyff pestasi joukkueen päävalmentajaksi Barcelonan A-junioreista Óscar García Junyentin. Toukokuussa 2013 Maccabi voitti ensimmäisen Israelin mestaruutensa kymmeneen vuoteen.


title: Jordi Cruyff

text: Kesäkuussa 2013 Cruyff pestasi portugalilaisen Paulo Sousan joukkueensa uudeksi päävalmentajaksi. Elokuussa 2013 Maccabi karsiutui Mestareiden liigan lohkovaiheesta hävittyään sveitsiläiselle FC Baselille yhteismaalein 4-3. Kesällä 2017 Cruyff siirtyi itse Maccabin päävalmentajaksi. Cruyffin päävalmentajakausi ei tuonut Maccabille kaivattua mestaruutta, vaan joukkue jäi Israelin liigan tasaisessa kärkikamppailussa kolmanneksi häviten mestaruuden voittaneelle Hapoel Be'er Shevalle kaksi pistettä. Eurooppa-liigassa Maccabi jäi lohkonsa jumboksi voitettuaan vain yhden ottelun. Cruyff jätti seuran kauden jälkeen.


title: Björn von Sydow

text: Björn Gustaf von Sydow (s. 26. marraskuuta 1945) on ruotsalainen sosiaalidemokraattinen poliitikko.


title: Björn von Sydow

text: Von Sydow on koulutukseltaan valtiotieteiden tohtori, joksi hän valmistui vuonna 1978 Linköpingin yliopistosta. Valmistumisensa jälkeen hän toimi muun muassa Solnan kunnallispolitiikassa ja Tukholman yliopiston yhteydessä toimivan Socialhögskolanin johtajana.


title: Björn von Sydow

text: Von Sydow valittiin Ruotsin valtiopäiville ensimmäisen kerran syksyllä 1994 Tukholman läänin vaalipiiristä. Vuosina 1996–1997 von Sydow toimi lyhyen aikaa Göran Perssonin hallituksen kauppaministerinä ennen siirtymistä puolustusministeriksi vuonna 1997. Hänet on valittu jatkamaan parlamenttiedustajana vuosien 1998, 2002 ja 2006 vaaleissa ja vuoden 2002 valtiopäivävaalien jälkeen hänet valittiin valtiopäivien puhemieheksi. Hän seurasi tehtävässä Birgitta Dahlia, joka oli toiminut puhemiehenä vuodesta 1994 lähtien. Vuoden 2006 vaalien jälkeen, porvaripuolueiden saatua enemmistön valtiopäiville, von Sydow hävisi puhemiehen vaalin kokoomuslaiselle Per Westerbergille, joka oli toiminut aiemmin ensimmäisenä varapuhemiehenä.


title: Björn von Sydow

text: Von Sydowilta on julkaistu muun muassa kirjat "Kan vi lita på politikerna?" (1978, väitöskirja), "Vägen till enkammarriksdagen. Demokratisk författningspolitik i Sverige 1944–68" (1989), "Att styra riket, regeringskansliet 1840–1990" (1990) ja "Parlamentarismen i Sverige – Utveckling och utformning till 1945" (1997).


title: Björn von Sydow

text:
Björn von Sydow syntyi Solnassa Tukholman läänissä. Hänen äitinsä on Tullia von Sydow, joka on toiminut muun muassa Ruotsin valtiopäivien jäsenenä vuosina 1998–2002.
Björn von Sydow on naimisissa Madeleine von Sydowin kanssa, jonka kanssa hänellä on neljä aikuista lasta, kolme poikaa ja yksi tytär.


title: Fatmir Sejdiu

text: Fatmir Sejdiu (s. 23. lokakuuta 1951 Podujevën lähistöllä) on kosovolainen poliitikko, joka toimi maan presidenttinä vuosina 2006–2010.


title: Fatmir Sejdiu

text: Sejdiu opiskeli lakia Pristinan yliopistossa ja valmistui filosofian tohtoriksi. Hänellä oli siellä sittemmin lakitieteen ja politiikan professuurit. Hänestä tuli Kosovon albaanien LDK-puolueen pääsihteeri 1989. Hän johti puolueen parlamenttiryhmää. Parlamentti valitsi hänet 10. helmikuuta 2006 Kosovon presidentiksi edesmenneen Ibrahim Rugovan tilalle. Hän sai 80 ääntä 109:stä.


title: Fatmir Sejdiu

text: Sejdiu toimi Kosovon presidenttinä yli neljä vuotta. Hän erosi virastaan syyskuussa 2010. Kosovon perustuslakituomioistuin totesi, että Sejdiu rikkoi presidenttikaudellaan perustuslakia vastaan. Hän ei ollut eronnut LDK:n puoluejohtajan virasta, kun hänet oli valittu presidentiksi. Sejdiu luuli, ettei riko perustuslakia, sillä hän ei vastannut puoluejohtajan tehtävästä, vaan oli vain nimellisesti LDK:n johdossa.


title: Fatmir Sejdiu

text: Sejdiu asuu Pristinassa vaimonsa ja kolmen poikansa kanssa. Hän puhuu albaniaa, englantia ja ranskaa.


title: Romanov (hallitsijasuku)

text: Romanov oli Venäjän hallitsijasuku vuosina 1613–1917 eli yli 300 vuoden ajan. Romanovit käyttivät tsaarin ja 1700-luvun alusta alkaen myös Venäjän keisarin hallitsijanimeä.


title: Romanov (hallitsijasuku)

text: Varhaisin tunnettu Romanovien esi-isä oli 1340-luvulla Moskovan suuriruhtinas Semjonia palvellut pajari Andrei Kobyla. Hänen jälkeläisissään oli useita Moskovan suuriruhtinaita palvelleita merkittäviä sotapäälliköitä. Andrei Kobylan poika Fjodor sai lempinimen "Koška", ’kissa’, ja hänen lapsensa käyttivät sukunimeä Koškin. Fjodorin pojanpojanpojan Juri Zaharevitš Koškinin nuorempi poika oli Roman Jurevitš Zaharin-Jurev (k. 1543), jonka tyttärestä Anastasia Romanovna Zaharina-Jurevasta tuli vuonna 1547 tsaari Iivana IV Julman ensimmäinen vaimo. Romanovin suku polveutuu Roman Jurevitšin pojasta Nikita Romanovitš Zaharin-Jurevista, jonka lapset ottivat sukunimen Romanov merkittävän isoisänsä, tsaarin apen mukaan. Nikita Romanovitš nai ruhtinas Aleksandr Šuiškin tyttären, mikä kytki myös hänen perheensä pian sammuneeseen Rurikin dynastiaan ja sen Šuiškin haaraan.


title: Romanov (hallitsijasuku)

text: Romanovit nousivat Venäjän hallitsijasuvuksi, kun säätykokous zemski sobor valitsi helmikuussa 1613 Nikita Romanovitšin 16-vuotiaan pojanpojan Mikael (Mihail) Fjodorovitš Romanovin Venäjän tsaariksi ja hänet kruunattiin nimellä Mikael I. Mikael Romanovin valtaannousu päätti Venäjällä viisitoista vuotta kestäneen sekasorron ajan. Venäjän kruunu periytyi tämän jälkeen Romanovin suvussa, mutta koska pysyvää kruununperimysjärjestystä ei ollut, vallanvaihdoksiin liittyi useasti perimyskiistoja ja palatsivallankaappauksia. Välillä kruunu siirtyi hallitsijoiden puolisoille. Pietari I Suuri sääti vuonna 1722 ensimmäisen kruununperimyslain, jonka mukaan hallitsija sai nimetä seuraajansa, mutta se muutti tilanteen vain sekavammaksi. Yksiselitteinen kruununperimysjärjestys säädettiin viimein keisari Paavalin I:n aikana vuonna 1797.


title: Romanov (hallitsijasuku)

text: Alkuperäinen Mikael Romanovin suku sammui mieslinjalta Pietari II:n kuoltua vuonna 1730 ja viimeinen ”aito” Romanov oli vuonna 1762 kuollut keisarinna Elisabet. Myöhemmät Romanovit olivat Elisabetin siskonpojan Pietarin III:n jälkeläisiä ja siten periaatteessa Holstein-Gottorpin sukua, mutta he käyttivät silti nimeä Romanov.


title: Romanov (hallitsijasuku)

text: Romanovit syrjäytettiin vallasta vuonna 1917 helmikuun vallankumouksessa, jolloin valta siirtyi aluksi Venäjän väliaikaiselle hallitukselle. Myöhemmin samana vuonna tapahtuneen lokakuun vallankumouksen jälkeen pääosa suvusta siirtyi maanpakoon, Venäjälle jääneet vangittiin ja teloitettiin Venäjän sisällissodan aikana.


title: Romanov (hallitsijasuku)

text: Romanovin suvun päämiehen asema on ollut kiistelty sen jälkeen, kun viimeinen keisari Nikolai II jälkeläisineen ja veljineen teloitettiin vuonna 1918. Perimysjärjestyksessä seuraavana ollut Nikolai II:n serkku Kirill Vladimirovitš Romanov julistautui vuonna 1924 keisariksi maanpaossa, mitä hänen isänsä serkun Nikolai Nikolajevitš Romanovin ympärille ryhmittyneet vastustivat. Kirill Vladimirovitšin pojan Vladimir Kirillovitš Romanovin kuoltua vuonna 1992 pojattomana kilpailevia vaatimuksia suvun päämiehen asemasta ovat esittäneet muun muassa hänen tyttärensä Maria Vladimirovna Romanova, jonka mukaan suvussa ei morganaattisten avioliittojen vuoksi enää ole kruunuun oikeutettuja mieslinjaisia perillisiä, ja toista sukuhaaraa edustanut Nikolai Romanovitš Romanov, joka kiisti tämän tulkinnan.


title: Romanov

text: Romanov (venäjäksi Рома́нов), naisilla Romanova (Рома́нова) on yleinen venäläinen sukunimi. Se perustuu ristimänimeen "Roman" (ven. Рома́н, latinan "Romanus"), jonka alkuperäinen merkitys on ’roomalainen’.Muita Romanov- ja Romanova -nimisiä henkilöitä


title: Romanov

text: Nimen muita merkityksiä


title: Karoliina Kudjoi

text: Karoliina Kudjoi (s. 14. toukokuuta 1962 Pyhäjoki) on suomalainen näyttelijä. Hän on valmistunut Tampereen näyttelijäntyönlaitokselta 1989.


title: Karoliina Kudjoi

text: Kudjoi on näytellyt sekä Riihimäen että Vaasan kaupunginteattereissa. Vaasan kaupunginteatterista hän siirtyy freelancernäyttelijäksi Tampereen seudulle näytäntökauden 2009–2010 jälkeen. Kudjoi on näytellyt muun muassa elokuvassa "Aleksis Kiven elämä" Albina Palmqvistiä sekä televisiosarjassa "Salatut elämät" naispappi Rauni Koivukujaa. Hän on antanut myös äänensä Laa-Laalle lastensarjaan "Teletapit" sekä Nallelle piirrossarjaan "Franklin".


title: Arthur Numan

text: Arthur Numan (s. 14. joulukuuta 1969 Heemskerk, Pohjois-Hollanti, Alankomaat) on alankomaalainen entinen jalkapalloilija. Numanin pelipaikka oli puolustaja.


title: Arthur Numan

text: Hän aloitti uransa SV Beverwijkin joukkueessa. Ensimmäinen ammattilaisseura Numanin uralla oli Haarlem, jossa hän debytoi 26. maaliskuuta 1988 ottelussa DS'79:ää vastaan. Haarlemin jälkeen hän edusti kotimaassaan FC Twenteä ja PSV Eindhovenia ennen siirtoaan Skotlantiin, Glasgow Rangersiin, jossa hän pelasi vuodesta 1998 uransa loppuun asti. Numan lopetti ammattilaisuransa vuonna 2003. Viimeiseksi otteluksi huipputasolla jäi 25. toukokuuta 2003 pelattu ottelu Glasgow Rangers - Dunfermline Athletic.


title: Arthur Numan

text: Alankomaiden maajoukkueessa Numan pelasi 45 ottelua, joista ensimmäisen Puolaa vastaan 14. lokakuuta 1992, ja viimeisen Yhdysvaltoja vastaan 19. toukokuuta 2002.


title: Random early detection

text: Random Early Detection (RED) on tietoliikenteessä käytetty jononhallinta-algoritmi. Siinä protokolla ikään kuin ”haistelee” mahdollista tulevaa virhetilannetta.


title: Lori Loughlin

text: Lori Anne Loughlin (s. 28. heinäkuuta 1964 Queens, New York, Yhdysvallat) on yhdysvaltalainen näyttelijä, joka on näytellyt paljon televisiossa. Tällä hetkellä Loughlin tunnetaan parhaiten sarjasta "Summerland".


title: Lori Loughlin

text: Loughlin oli naimisissa vuodet 1989–1996 Michael Burnsin kanssa. Loughlin vihittiin toisen aviomiehensä, Mossimo Giannullin kanssa 25. marraskuuta 1997. Heillä on kaksi tytärtä, Isabella Rose (s. 16. syyskuuta 1998) ja Olivia Jade (s. 28. syyskuuta 1999).


title: Luettelo Suomen uusgoottilaisista kirkoista

text: Tämä on luettelo Suomen uusgoottilaisista kirkoista.Ernst Lohrmannin intendenttikauden ajan (1841–65) suomalaisessa kirkkoarkkitehtuurissa pyörökaarityylillä on keskeinen asema, ja monet uusgoottilaisiksi nimitetyistä kirkoista ovat paremminkin sen edustajia.


title: Etiopian ortodoksinen kirkko

text: Etiopian ortodoksinen kirkko eli Etiopian ortodoksinen tewahedo-kirkko on Etiopian valtakirkko. Se oli valtionkirkon asemassa Etiopian keisarikunnassa. Se kuuluu orientaaliortodoksisiin kirkkoihin, jotka erosivat tai erotettiin vuoden 451 Khalkedonin kirkolliskokouksen yhteydessä muista kirkoista (jotka sittemmin jakaantuivat katoliseen ja ortodoksisiin kirkkoihin). Kirkkoa on johtanut vuodesta 2013 Etiopian patriarkka Abune Mathias, ja kirkkoon kuuluu yli 50 miljoonaa orientaaliortodoksia. Se on siten nykyisistä orientaaliortodoksisista kirkoista suurin.


title: Etiopian ortodoksinen kirkko

text: Etiopian ortodoksinen kirkko oli Aleksandrian koptilais-ortodoksisen kirkon alainen 1900-luvulle asti, ja sen piispat olivat säännönmukaisesti egyptiläisiä. Vuonna 1951 kirkon metropoliitaksi tuli ensimmäisen kerran etiopialainen. Vuonna 1959 hänen asemansa vahvistettiin patriarkkana, ja kirkosta tuli autokefaalinen.


title: Etiopian ortodoksinen kirkko

text: Etiopian lisäksi kirkkoon kuuluvia Etiopian ortodokseja elää diasporassa eli hajaantuneena eri puolella maailmaa, muun muassa Australiassa, Euroopassa ja Yhdysvalloissa.


title: Etiopian ortodoksinen kirkko

text: Etiopian ortodoksinen kirkko lukee Raamatun kaanoniinsa myös Riemuvuosien kirjan ja Henokin kirjan, jotka eivät kuulu muiden kirkkokuntien hyväksymään kaanoniin.


title: Jalkapallon säännöt

text: Jalkapallon säännöt koostuvat 17 pykälästä. Säännöt määrittelee International Football Association Board (IFAB). Sääntöjä voidaan soveltaa eri-ikäisille jalkapalloilijoille.


title: Jalkapallon säännöt

text: Jalkapallokentän maalialue muodostuu, kun maalipylväistä piirretään 5,5 metrin päähän (kohti sivurajaa) 5,5 metrin pituiset sivurajan kanssa saman suuntaiset janat. Nämä janat yhdistetään toisiinsa päätyrajan kanssa yhdensuuntaisella janalla. Rangaistusalue muodostuu, kun maalipylväiden sisäreunasta mitattuna piirretään 16,5 metrin päähän 16,5 metrin pituiset rajat, jotka yhdistetään päätyrajan suuntaisella janalla. 11 metrin päähän maalirajan keskipisteestä piirretään piste, jota kutsutaan rangaistuspotkupisteeksi. Tästä pisteestä piirretään 9,15 metrin säteinen ympyrä, joka merkitään näkyviin vain rangaistusalueen ulkopuolelle.


title: Jalkapallon säännöt

text: Pelikentän kulmiin sijoitetaan kulmalippu, jonka korkeus on vähintään 1,5 metriä. Lipun ympärille piirretään 1 metrin säteinen ympyrän neljännes.


title: Jalkapallon säännöt

text: Päätyrajan keskelle sijoitetaan 7,32 metrin levyinen, 2,44 metrin korkuinen maali. Maali koostuu kahdesta maalipylväästä, jotka yhdistetään poikkirimalla. Maalikehikon täytyy olla valkoinen. Pylväät saavat olla korkeintaan 12 cm paksuja. Maaliverkko on kiinnitettävä pylväisiin sekä maahan, mutta niin, että se ei häiritse maalivahtia.


title: Jalkapallon säännöt

text: Pelivälineen eli jalkapallon täytyy olla pyöreä, tehtynä sopivasta materiaalista (nahka), ympärysmitaltaan 68–70 cm, massaltaan 410–450 g ottelun alussa sekä sen ilmanpaineen on oltava 0,6–1,1 baria merenpinnassa. Erotuomari tarkastaa pallon ennen ottelua. Palloa ei saa vaihtaa kesken pelin ilman erotuomarin lupaa.


title: Jalkapallon säännöt

text: Jalkapallo-ottelu pelataan kahden joukkueen kesken. Kummassakin joukkueessa on 11 pelaajaa, joista yksi on maalivahti. Peliä ei saa aloittaa, jos toisessa tai kummassakin joukkueessa on alle 7 pelaajaa. Joukkueella on pelin aikana käytettävänään kolme vaihtoa ja mahdollisessa jatko-ottelussa yksi vaihto lisää. Harjoitusotteluissa voidaan tehdä useampiakin vaihtoja, jos siitä on etukäteen sovittu. Vaihtomiehiä on kilpailusäännöistä riippuen 3–7. Vaihto tapahtuu vasta, kun erotuomari on antanut luvan sille. Vaihto suoritetaan aina pelikatkon aikana. Vaihdossa pelistä tullutta pelaajaa ei saa enää vaihtaa takaisin peliin.


title: Jalkapallon säännöt

text: Pelaaja ei saa käyttää mitään esineitä, jotka voivat olla vaarallisia itselleen tai muille pelaajille. Korut lasketaan näihin esineisiin. Pelaajien kuuluu käyttää hihallista paitaa, lyhyitä housuja, pelisukkia, säärisuojia sekä kenkiä. Sukan on peitettävä koko säärisuoja, joka on valmistettu sopivasta materiaalista (kumi, muovi). Peliasujen värit on oltava sellaiset, että kummatkin joukkueet erottuvat toisistaan sekä erotuomareista. Samoin maalivahtien täytyy erottautua muista pelaajista. Pelivarustuksissa ei saa olla mitään poliittista, henkilökohtaista tai uskonnollista viestiä. Jos varustuksen alla käytetään alusasuja, on niiden oltava samanvärisiä peliasun kanssa.


title: Jalkapallon säännöt

text: Peliä johtaa erotuomari, jonka tehtävänä on katsoa, että pelissä noudatetaan sääntöjä. Erotuomarin apuna on kaksi avustavaa erotuomaria sekä 4. erotuomari. Tuomarin on tarkistettava, että pallo sekä pelaajien varusteet täyttävät vaatimukset. Tuomari voi katkaista pelin, jos sääntöjä rikotaan tai pelaaja on loukkaantunut. Hän myös rankaisee pelaajia tai muuta joukkueen henkilökuntaa sääntöjen rikkomisesta. Erotuomari tekee myös ottelun muistiinpanot sekä toimii ajanottajana. Tuomarin päätös on lopullinen, mutta hän voi muuttaa päätöstään, jos ei ole itse nähnyt tilannetta, mutta avustavat erotuomarit tai videotuomarit ovat nähneet tilanteen.


title: Jalkapallon säännöt

text: Erotuomarilla on apunaan kaksi avustavaa erotuomaria, joiden tehtävänä on osoittaa, kun pallo on ylittänyt kentän rajan kokonaan, kummalla joukkueella on oikeus jatkaa peliä pallon ylittäessä rajan sekä paitsion. Avustava erotuomari myös ilmoittaa erotuomarille pelaajavaihdosta. Vuodesta 2017 lähtien, muun muassa maailmanmestaruuskisoissa on otettu käyttöön videotarkistus (VAR), jota hoitavat videotuomarit. Videoilta voidaan tarkistaa maalitilanteet, rangaistuspotkun tuomitsemiset, ulosajot ja sen, annetaanko henkilökohtainen rangaistus oikealle pelaajalle.


title: Jalkapallon säännöt

text: Tavallisesti ottelu koostuu kahdesta 45 minuutin puoliajasta, mutta ennen peliä voidaan sopia muustakin ajasta. Puoliaikojen välissä on korkeintaan 15 minuutin tauko. Puoliaikojen loppuun voidaan myös lisätä aikaa, jos pelin aikana on tapahtunut esimerkiksi vaihtoja tai loukkaantumisia. Peliajan lisäämisestä vastaa erotuomari. mahdollisen jatko-ottelun peliaika on 2 x 15 minuuttia, joiden välillä vaihdetaan kenttäpuoliskoja.


title: Jalkapallon säännöt

text: Ottelu aloitetaan kolikonheitolla, jonka voittanut joukkue saa valita kenttäpuoliskon. Kolikonheiton hävinnyt joukkue saa alkupotkun. Kenttäpuoliskot vaihtuvat puoliajan jälkeen, ja alkupotkun suorittaa eri joukkue kuin avausjakson alussa.


title: Jalkapallon säännöt

text: Alkupotku tapahtuu, kun peli alkaa, toinen puoliaika alkaa sekä hyväksytyn maalin jälkeen. Myös jatko-ottelun sekä jatko-ottelun jälkimmäisen puolikkaan alussa suoritetaan alkupotku. Alkupotkun aikana pelaajien on oltava omalla kenttäpuoliskollaan, vastajoukkueen pelaajien on oltava myös keskiympyrän ulkopuolella. Erotuomari antaa luvan alkupotkuun, alkupotku saa suuntautua minne tahansa. Alkupotkusta saa tehdä maalin.


title: Jalkapallon säännöt

text: Peliä voidaan jatkaa "erotuomaripallolla", jos peli on keskeytynyt syystä, jota ei säännöissä mainita. Tällöin erotuomari pudottaa pallon kohtaan, jossa se oli, kun peli katkaistiin. Peli jatkuu, kun pallo on koskettanut maata.


title: Jalkapallon säännöt

text: Pallo on poissa pelistä, jos se on ylittänyt kokonaan pääty- tai sivurajan. Sillä, onko pallo ylityshetkellään ilmassa vai maassa, ei ole merkitystä. Pallo on poissa pelistä myös, jos erotuomari on keskeyttänyt pelin. Muutoin pallo on pelissä, vaikka se osuisi kulmalippuun, maalikehyksiin tai tuomareihin.


title: Jalkapallon säännöt

text: Maali hyväksytään, kun pallo on ylittänyt kokonaan maaliviivan maalipylväiden välissä sekä poikkipylvään alta. Joukkue ei ole saanut tehdä sääntörikettä ennen maalia. Joukkue, joka on tehnyt enemmän maaleja, voittaa ottelun. Jos joukkueet ovat tehneet tai ovat olleet tekemättä yhtä monta maalia, niin ottelu päättyy tasapeliin. Jos kilpailusäännöt edellyttävät toisen joukkueen voittoa, niin ottelu voidaan ratkaista uusintaottelulla, vierasmaalisäännöllä, rangaistuspotkukilpailulla tai jatko-ottelulla (aiemmin nimeltään jatkoaika).


title: Jalkapallon säännöt

text: Pelaaja on paitsiossa, jos hän on lähempänä vastustajan kenttäpuoliskon päätyrajaa kuin sekä pallo että vastajoukkueen toiseksi alin pelaaja (alin pelaaja on yleensä maalivahti). Pelaaja ei ole kuitenkaan paitsiossa, jos hän on omalla kenttäpuoliskolla tai jos on samalla linjalla vastajoukkueen toiseksi alimman pelaajan kanssa. Paitsiota ei myöskään tuomita, jos paitsiossa oleva pelaaja saa pallon suoraan maalipotkusta, rajaheitosta tai kulmapotkusta. Paitsio tuomitaan, jos paitsiossa oleva pelaaja vaikuttaa peliin, vastustajiin tai saa hyötyä asemastaan. Paitsioasema tuomitaan syöttöhetken perusteella. Paitsioasemaan vaikuttaa kaikki muut ruumiinosat paitsi kädet. Paitsiosta seuraa epäsuora vapaapotku, joka annetaan sieltä missä paitsio tapahtuu.


title: Jalkapallon säännöt

text: Kun pelaaja rikkoo sääntöjä tai käyttäytyy epäurheilijamaisesti, tuomitaan erilaisia sanktioita. Yleisin sanktio on vapaapotku, joita on kahdenlaisia: epäsuoria sekä suoria vapaapotkuja (kts. "vapaapotku"). Suora vapaapotku tuomitaan, jos pelaaja rikkoo vastapelaajaa potkaisemalla tai yrittämällä potkaista, kamppaamalla tai yrittämällä kampata, hyppäämällä vastapelaajan päälle, rikkomalla vastapelaajaa muutoin kuin jaloin, lyömällä tai yrittämällä lyödä, työntämällä tai taklaamalla. Samoin, jos pelaaja pitää vastapelaajan paidasta kiinni, pelaa palloa kädellään tai sylkee vastapelaajan päälle, tuomitaan suora vapaapotku. Jos rike tapahtuu rangaistusalueen sisällä, tuomitaan rikotulle joukkueelle rangaistuspotku, jos tuomittavana on suora vapaapotku. Epäsuora vapaapotku tuomitaan, jos maalivahti pitää palloa käsissään yli kuusi sekuntia tai vapautettuaan pallon käsistään koskee palloa käsillään uudestaan ilman, että muu pelaaja on käynyt koskemassa siihen. Samoin, jos maalivahti koskee käsin palloon, kun kanssapelaaja on potkaisemalla syöttänyt sen hänelle tai heittänyt sen rajaheitosta maalivahdille. Epäsuora vapaapotku voidaan tuomita myös, jos pelaaja pelaa vaarallisella tavalla, estää vastustajan etenemisen ilman fyysistä kontaktia, estää maalivahtia vapauttamasta palloa peliin käsistään.


title: Jalkapallon säännöt

text: Erotuomari voi varoittaa pelaajaa näyttämällä hänelle keltaista korttia. Jos pelaaja saa kaksi keltaista korttia ottelun aikana, niin pelaaja ajetaan pois kentältä eli hänelle näytetään punaista korttia. Punainen kortti voidaan antaa pelaajalle myös suoraan. Pelaajalle annetaan keltainen kortti, jos hän toistuvasti rikkoo sääntöjä, käyttäytyy epäurheilijamaisesti, osoittaa elein ja sanoin kielteisyyden tuomarin päätökseen, viivyttää peliä, tulee kentälle ilman erotuomarin lupaa tai jättää kentän ilman erotuomarin lupaa, ei noudata annettuja etäisyyksiä kulma- ja vapaapotkun tai rajaheiton aikana. Myös vaihtopelaajia voidaan varoittaa. Pelaaja ajetaan kentältä, jos hän pelaa raakaa tai väkivaltaista peliä, sylkee vastustajan päälle, estää maalinteon tarkoituksellisesti kädellään, estää ilmeisen maalintekotilanteen rikkomalla vapaapotkun arvoisesti tai käyttää epäsoveliasta kieltä.


title: Jalkapallon säännöt

text: Jos joukkue/pelaajat saavat viisi punaista korttia ottelussa, ottelu keskeytetään ja vastustajan joukkue voittaa, oli tilanne mikä tahansa. Ottelupöytäkirjaan merkitään lopputulokseksi 3–0/0–3 jos tällainen tilanne tapahtuu.


title: Jalkapallon säännöt

text: Suorassa vapaapotkussa maali hyväksytään, jos se menee suoraan vapaapotkusta maaliin. Jos pallo menee suoraan omaan maaliin, tuomitaan vastustajalle kulmapotku. Jos maali tehdään suoraan epäsuorasta vapaapotkusta, tuomitaan vastajoukkueelle maalipotku. Erotuomari osoittaa epäsuoran vapaapotkun nostamalla kätensä suoraan ylös.


title: Jalkapallon säännöt

text: Vapaapotkussa on pallo oltava paikoillaan eikä potkaisija saa koskea palloon uudelleen ilman, että joku toinen on koskenut siihen ennen häntä.


title: Jalkapallon säännöt

text: Jos vapaapotku tuomitaan omalta puolustettavalta rangaistusalueelta, on kaikkien vastapelaajien oltava rangaistusalueen ulkopuolella ja vähintään 9,15 metrin päässä pallosta. Jos joukkueelle tuomitaan hyökkäysrangaistusalueella epäsuora vapaapotku, on vastustajien oltava vähintään 9,15 metrin päässä pallosta, paitsi jos he joutuvat ylittämään maaliviivan. Jos epäsuora vapaapotku on tuomittu maalialueella, annetaan vapaapotku maalialuetta rajaavalta päätyrajan suuntaisen viivan kohdalta, joka on lähinnä rikepaikkaa. Jos rike tapahtuu rangaistusalueen ulkopuolelta, on vastapelaajien oltava vähintään 9,15 metrin päässä pallosta. Pallo on pelissä, kun pallo lähtee liikkeelle. Jos etäisyys ei ole tarpeeksi suuri, uusitaan vapaapotku.


title: Jalkapallon säännöt

text: Joukkueelle tuomitaan rangaistuspotku, jos vastajoukkue on tehnyt rikkeen rangaistusalueella ja rike on suoran vapaapotkun arvoinen. Rangaistuspotkussa pallo on asetettava rangaistuspotkupisteelle, puolustavan maalivahdin on oltava ennen pallon potkaisua omalla maaliviivalla. Muiden kuin rangaistuspotkun suorittajan on asetuttava rangaistusalueen ulkopuolelle, vähintään 9,15 metrin päähän rangaistuspotkupisteestä, rangaistuspotkupisteen tason takapuolelle sekä pelikentälle. Erotuomari antaa luvan potkulle ja pallo on pelissä, kun se on potkaistu liikkeelle. Potkaisija ei saa koskea palloon uudestaan ennen kuin joku toinen pelaaja on koskenut siihen.


title: Jalkapallon säännöt

text: Rajaheitto tuomitaan, kun pallo ylittää kokonaan sivurajan. Sivurajan tulee suorittamaan vastajoukkueen pelaaja (eli joukkue, joka ei ole viimeisenä koskenut palloon) siitä kohdasta, mistä pallo ylitti sivurajan. Rajaheitosta ei saa tehdä maalia. Heittohetkellä on heittäjän oltava kääntynyt pelikentälle päin, kummatkin jalat maassa sivurajalla tai sivurajan ulkopuolella, pidettävä palloa kummallakin kädellä kiinni ja heitettävä pallo pään takaa ja pään yli. Heittäjä ei saa koskea palloon ennen kuin joku toinen pelaaja on koskenut siihen. Jos pelaaja rikkoo tätä sääntöä, tuomitaan vastajoukkueelle epäsuora vapaapotku. Vastapelaajien on oltava vähintään kahden metrin päässä heittäjästä. Jos heittäjä rikkoo sääntöjä, niin tuomitaan rajaheitto vastajoukkueelle.


title: Jalkapallon säännöt

text: Kun pallo ylittää päätyrajan, niin että palloon on koskenut viimeisenä hyökkäävän joukkueen pelaaja, tuomitaan tällöin puolustavalle joukkueelle maalipotku. Maalipotkusta on hyväksyttävää tehdä maali. Maalipotku tulee antaa omalta maalialueelta ja vastapelaajien täytyy olla rangaistusalueen ulkopuolella. Potku on potkaistava suoraan rangaistusalueen ulkopuolelle, jos näin ei tapahdu, niin potku uusitaan. Potkaisija ei saa koskea palloon ennen kuin joku toinen pelaaja on koskenut siihen ennen häntä. Muutoin vastajoukkueelle tuomitaan epäsuora vapaapotku ellei koskettaminen ole tapahtunut kädellä, jolloin tuomitaan suora vapaapotku.


title: Jalkapallon säännöt

text:
Kulmapotku tuomitaan, kun pallo on ylittänyt päätyrajan, niin että pallo on koskettanut viimeiseksi puolustavan joukkueen pelaajaa. Kulmapotkusta on hyväksyttävää tehdä maali.
Kulmapotku tapahtuu kulmapotkualueelta, kentän kulmasta. Vastapelaajien tulee olla 9,15 metrin päässä kulma-alueesta. Potkaisija ei saa koskea palloon ennen kuin joku toinen pelaaja on koskenut siihen. Muuten siitä seuraa vastajoukkueelle epäsuora vapaapotku.


title: Pierre van Hooijdonk

text: Pierre van Hooijdonk (s. 29. marraskuuta 1969, Steenbergen, Alankomaat) on alankomaalainen entinen jalkapalloilija, joka edusti viimeisimpänä Feyenoordia. 197 senttimetriä pitkän ja 87 kilogrammaa painavan van Hooijdonkin pelipaikka oli hyökkääjä.


title: Pierre van Hooijdonk

text: Van Hooijdonk aloitti ammattilaisuransa vuonna 1989 RBC Roosendaalin joukkueessa ja sen jälkeen hän on kiertänyt pelaamassa seitsemässä eri seurassa ja viidessä eri liigassa. Erityisesti hän tuli tunnetuksi pelatessaan SL Benficassa ja nykyisessä seurassaan Feyenoordissa vuosina 2000-2003.


title: Pierre van Hooijdonk

text: Alankomaiden maajoukkueessa van Hooijdonk on pelannut 46 ottelua, joissa hän on tehnyt 14 maalia.


title: Sierra Entertainment

text: Sierra Entertainment (perustettu nimellä On-Line Systems, myöhemmin nimetty Sierra On-Line) oli vuodesta 1980 vuoteen 2008 asti toiminut amerikkalainen videopelien kehittämiseen ja julkaisuun keskittynyt yritys. Vuonna 2008 Sierra Entertainment liitettiin osaksi Activisionia.


title: Sierra Entertainment

text: Yritys tuli kuuluisaksi etenkin seikkailupeleillään, joista monet saivat lukuisia jatko-osia.


title: Sierra Entertainment

text: Vuonna 1980 Ken Williams ja hänen vaimonsa Roberta Williams perustivat "Sierra On-Line Systemsin", ja aloittivat pelien tuottamisen omassa kodissaan. Samana vuonna valmistui Sierran ensimmäinen peli, Apple II:lle tehty "Mystery House". Vuonna 1982 yritys muutti Oakhurstiin Kaliforniaan ja vaihtoi nimeksi "Sierra On-Line".


title: Sierra Entertainment

text: Vuonna 1984 Sierra julkaisi Roberta Williamsin suunnitteleman King's Quest pelisarjan ensimmäisen osan IBM:lle. Peli oli ensimmäinen lajiaan ja siitä tuli suuri menestys. Sierran ohjelmoijat Mark Crowe ja Scott Murphy saivat idean scifi-parodia Space Questista, mikä pääsi suostuttelun kautta kehitykseen. Menestyksen kannustamana Sierra julkaisi myös muita aloitusosia tuleville seikkailupelisarjoille, joita olivat pornahtava Leisure Suit Larry, poliisielämään keskittyvä Police Quest, sekä myöhemmin julkaistu RPG-elementtejä yhdistävä Quest for Glory. Tuohon aikaan Sierra ilmoitti pahimmaksi vastustajakseen television, ja tehtäväkseen estää nuorisosta tulemasta "sohvaperunoita".


title: Sierra Entertainment

text: Vuodesta 1990 alkaen Sierra aloitti alan yritysten ostamisen: Dynamix (1990), Bright Star Technologies (1992), Coktel Vision (1993) ja Impressions Games (1995). Myöhemmin Sierra osti myös Green Thumb Softwaren (1995), Arion Softwaren (1995), Papyrus Design Groupin (1995), Berkeley Systemsin (1997), Books That Workin (1997), PyroTechnixin (1997) ja Headgaten (1997).


title: Sierra Entertainment

text: Vuonna 1991 Sierra julkaisi The Sierra Networksin, eräänlaisen esi-WWW-järjestelmän jonka alla käyttäjät pystyivät liikkumaan graafisessa ympäristössä eri teemojen alla, lähettämään viestejä keskustelualueille sekä paljon muuta. Vuonna 1994 järjestelmä myytiin AT&T:lle suurella voitolla ja nimettiin ImagiNation Networkiksi, joka taas myi järjestelmän eteenpäin vuonna 1996 AOLille. Järjestelmä tuotti tasaisesti tappiota ja lopulta se suljettiin.


title: Sierra Entertainment

text: Vuonna 1994 Sierra muutti uuteen pääkonttoriin Bellevueen Washingtoniin.


title: Sierra Entertainment

text: Heinäkuussa 1996 yritys myytiin CUC Internationalille, ja vuosi tämän jälkeen Ken Williams jätti Sierran. Huhtikuussa 1998 ilmaantuneiden taloussotkujen vuoksi Sierra ja yrityksen muut pelistudiot, mukaan lukien Blizzard Entertainment myytiin ranskalaiselle julkaisijalle, Havakselle, jonka Vivendi myöhemmin hankki.


title: Sierra Entertainment

text: Vuonna 1998 Sierra jaettiin viiteen erilaiseen yksikköön:


title: Sierra Entertainment

text: Yritys nimettiin "Sierra Entertainmentiksi" vuonna 2002.


title: Sierra Entertainment

text: Heinäkuussa 2004 Vivendi uudelleenorganisoi yritystä ja poisti Sierran kokonaan käytöstä.


title: Sierra Entertainment

text: Vuoden 2005 alussa Vivendi uudelleenkäynnisti Sierran. Sierran johto sijaitsi nyt Vivendin toimistoilla. Monien pelisarjojen oikeudet siirrettiin Sierralle ja joitain peliyhtiöitä yhdistettiin Sierraan.


title: Sierra Entertainment

text: Sierra Entertainment suljettiin kokonaisuudessaan vuonna 2008, Vivendin yhdistyttyä Activisionin kanssa .


title: Colleen Dion

text:
Colleen Dion (käytetään myös nimeä Colleen Dion-Scotti, s. 26. joulukuuta 1964, Newburgh, New York) on yhdysvaltalainen näyttelijä, joka tunnetaan parhaiten saippuasarjasta "Kauniit ja rohkeat", jossa hän näytteli Felicia Forresteriä.
Colleen osallistui 12-vuotiaana koulunsa näytelmään.


title: Negatiivi

text: Negatiivi tarkoittaa seuraavia asioita:


title: Warhammer 40,000

text: Warhammer 40,000 (myös "Warhammer 40K", "WH40K" tai joskus "40k") on brittiläisen Games Workshopin julkaisema science fiction -teemainen miniatyyripeli. Peli vaatii pelaajaltaan onnistunutta taktiikkaa ja noppaonnea. Pelissä käytetään Citadel Miniaturesin valmistamia 1:56 mittakaavassa toteutettuja miniatyyreja. "Warhammer 40,000" on voittanut "Origins Award" -palkinnon. Best Miniatures Rules of 1993 (2nd edition säännöillään) "Warhammer 40,000" on toisen Games Workshopin tunnetun miniatyyripelin Warhammer Fantasyn sisarpeli.


title: Warhammer 40,000

text: Alkuperäinen peli, "Warhammer 40,000: Rogue Trader", julkaistiin vuonna 1987. Paranneltu laitos, yleisesti kutsuttu nimellä 2nd edition, julkaistiin vuonna 1993, Kolmas 1998, Neljäs 2004, Viides 2008, Kuudes 2012, Seitsemäs 2014, ja nykyinen Kahdeksas 2017


title: Warhammer 40,000

text: "Warhammer 40,000" on peliharrastus, jossa yhdistyy miniatyyrien kerääminen ja valmistaminen, pelien ennakkosuunnittelu ja itse pelien pelaaminen. Monet harrastajat pitävät kaikista pelin osa-alueista, toiset ovat keskittyneet pelkästään pelaamiseen tai miniatyyrien keräämiseen. Kaikissa tapauksissa miniatyyrien hankkiminen on välttämätöntä. Pelaaminen edellyttää lisäksi pelin sääntöjen hyvää tuntemusta.


title: Warhammer 40,000

text: Pelin viralliset miniatyyrit ovat keskimäärin 28 millimetriä korkeita, erittäin yksityiskohtaisia muovisia ja metallisia pienoismalleja ihmisistä ja muista peliin kuuluvien lajien edustajista. Korkeasta laadusta johtuen miniatyyrit ovat kalliita ja niiden hinnat ovat nousseet jatkuvasti pelin suosion kasvaessa 1990-luvun alusta lähtien. Yhden "Warhammer 40,000" -pelin pelaamiseen tarvitaan vähintään kahden pelaajan armeijat, jotka kumpikin koostuvat kymmenistä miniatyyreistä. Sääntökirjoissa on esitetty säännöt kaikille virallisille miniatyyreille, tosin kaikkia miniatyyrejä voi muokata oman mielensä mukaan.


title: Warhammer 40,000

text: Pienoismallit myydään maalaamattomina ja tavallisesti osissa, joten niiden kokoonliimaaminen ja maalaaminen on välttämätöntä. Maalaaminen on monien pelaajien mielestä eräs harrastuksen mielenkiintoisimpia puolia, jossa pelaajan taiteelliset lahjat tulevat esiin. Monet pelaajat haluavat myös muokata virallisia miniatyyreja omien mieltymystensä mukaisesti muuttamalla niiden varustusta tai asentoja, tai rakentamalla joitain osia green stuff -epoksikitistä. Miniatyyrien hankkiminen on välttämätöntä, jos haluaa pelata peliä, sillä monimutkaisten sääntöjen vuoksi itse tehtyjä pelinappuloita on usein vaikea tunnistaa pelikentällä tietyksi joukkioksi.


title: Warhammer 40,000

text: Yksi "Warhammer 40,000" -peli voi kestää noin kahdesta tunnista jopa kymmeneen tuntiin. Pelin pituus riippuu osanottajien määrästä ja siitä kuinka laaja peli on. Peli käydään tavallisesti kahden pelaajan välillä, jotka kumpikin ohjaavat omaa armeijaansa pelikentällä. Kolmannen tai useamman pelaajan mukaan ottaminen pidentää peliä merkittävästi. Ennen peliä pelaajat sopivat armeijoidensa koosta ja suunnittelevat ja valmistelevat miniatyyrit, jonka aikovat tuoda peliin. Suunnitteluvaihe on merkittävä tulevassa pelissä käytettävän taktiikan osalta.


title: Warhammer 40,000

text: Peli etenee pelaajien siirtäessä vuorotellen koko armeijaansa. Käytännössä toinen pelaaja joutuu odottamaan viidestä kahteenkymmeneen minuuttia toisen pelaajan siirtäessä miniatyyrejaan ja heitellessä noppia, joilla kuvataan taistelun kulkua. Pelivuorossa oleva pelaaja päättää ensin, mitkä hänen joukoistaan liikkuvat ja siirtää miniatyyrit. Tämän jälkeen hän päättää, mitkä joukoista ampuvat mitäkin vastustajan joukkoa ja tulos selvitetään mittanauhan ja noppien avulla. Lopuksi lähellä vastustajaa olevat joukot voivat rynnäköidä näiden kimppuun lähitaisteluun. Näiden vaiheiden jälkeen pelivuoro vaihtuu. Tavallinen vuorojen määrä on 5–7 vuoroa, joka vaihtelee pelattavan tehtävän mukaan.


title: Warhammer 40,000

text: "Warhammer 40,000" sijoittuu tarinallisesti kaukaisen tulevaisuuden synkkään maailmaan. "Warhammer 40,000:n" universumi on kattavasti dokumentoitu sääntökirjojen ja tarinaan liittyvien romaanien kautta. Sääntökirjat ja monet romaanit ovat kirjoitettu ihmisten näkökulmasta, vaikka pelissä on useita muitakin rotuja.


title: Warhammer 40,000

text: Perusajatuksena on tilanne, jossa ihmiset ovat vuosituhanten saatossa levittäytyneet koko galaksiin. Ajan myötä osa asutetuista planeetoista on unohtanut yhteytensä alkuperäänsä ja tämä johtaa monenlaisiin konflikteihin. Ihmiskuntaa hallitsee maapallolla asuva Keisari, joka elää elintoimintoja ylläpitävään koneeseen sidottuna eikä suoranaisesti puutu ympärillä tapahtuviin asioihin. Keisari ei eläessään sietänyt alamaistensa palvontaa, mutta häntä pidettiin pienissä salaseuroissa jumalolentona. Koko valtakunta alkoi uskoa Keisarin jumaluuteen tämän kuoltua.


title: Warhammer 40,000

text: 40. vuosituhannella eletään jatkuvassa sodassa. Eri rodut ja armeijat uhkaavat ihmiskunnan suurta keisarikuntaa ja keisaria, jumalaksi noussutta kuolematonta johtajaa. Hänen fanaattiset armeijansa pitävät yllä ihmiskunnan viimeistä toivoa säilyä elossa. Sukupuuttoon kuoleminen on lähellä.


title: Warhammer 40,000

text: "Warhammer 40,000" on lähtökohdiltaan tieteisympäristön ja perinteisen fantasian sekoitus, jossa avaruutta kansoittavat erilaiset fantasiarodut kuten örkit (orks) ja haltiat (eldar). Monet fantasian elementit kuten demonit ja magia ovat läsnä voimakkaasti, vaikka viimeisimmissä versioissa pelin lähtökohtaa "fantasiana avaruudessa" on pyritty häivyttämään ja johdattamaan enemmän tieteisfiktion suuntaan.


title: Warhammer 40,000

text: (lista on loputon, koska jokainen pelaaja voi tehdä omaan väriteemaansa oman "jaostonsa".)


title: Warhammer 40,000

text: Inquisition (Inkvisitio) = Inkvisitioon kuulu monta erilaista osastoa, jotka ovat erikoistuneet eliminoimaan erilaiset Imperiumia uhkaavat tekijät. Vaikka Inkvisitioon kuuluu monta osastoa, suurimmat ja merkittävimmät ovat kuitenkin Daemonhunters (Ordo Malleus), Witch Hunters (Ordo Hereticus) ja Alienhunters (Ordo Xenos). Daemonhunterit ovat erikoistuneet metsästämään demoneita, Witch Hunterit noitia, psyykkereitä ja vääräuskoisia ja Alienhunterit xenoja, eli muukalaisrotuja. Näistä kolmesta osastosta vain Daemonhunterit ja Witch Hunterit ovat virallisia armeijoita pelissä, kun taas Alienhuntereille ei ole vielä julkaistu omaa armeijakirjaa (Codex). Witch Huntereita ja Daemonhuntereita voi vahvistaa pelissä esimerkiksi Imperial Guardin tai Space Marineiden joukoilla.Chaos Space Marinet käyttävät usein melko samanlaista kalustoa kuin Space Marinet, mutta he voivat myös manata taistelussa avukseen hurjia demoneita ja muita Kaaoksen kauhuja.


title: Warhammer 40,000

text: Kaaoksen legioonia:


title: Warhammer 40,000

text:
Sanctus Reachissä Space Wolves armeija pyrkii torjumaan Ork-invaasion.
Shield of Baalissa Tyranid armeija hyökkää Blood Angels Space Marineiden kimppuun.
Kampanjoita on näiden lisäksi useita, eikä Games Workshop näytä lopettavansa niiden tekemistä vähään aikaan.


title: Who’s Next

text: Who’s Next on The Whon elokuussa 1971 julkaistu viides studioalbumi, jota pidetään yhtenä 1970-luvun hard rockin kulmakivistä sekä usein myös The Whon parhaana albumina. Albumista on olemassa alkuperäisversion lisäksi bonuskappaleita sisältävä remasteroitu CD-versio ja CD-muotoinen Deluxe Edition, jonka tuplapainoksessa toinen levyistä on live-tallenne vuodelta 1971 ("Live at the Young Vic").


title: Who’s Next

text: "Who’s Nextin" tunnettuimpia kappaleita ovat ”Baba O’Riley”, ”Bargain”, ”Behind Blue Eyes” ja ”Won’t Get Fooled Again”.


title: Who’s Next

text: The Who oli julkaissut vuonna 1969 mestariteokseksi tituuleratun "Tommy"-rockoopperan, jota myytiin maailmanlaajuisesti yli kolme miljoonaa kappaletta. Yhtyeen manageri Kit Lambert sai Universal Picturesin kiinnostumaan ideasta tehdä yhtyeen "Tommysta" elokuvaversio, mistä The Whon johtajahahmo Pete Townshend kuitenkin kieltäytyi.


title: Who’s Next

text: Yhtenä Townshendin kieltäytymisen syynä on pidetty sitä, että hänellä oli tekeillä paljon "Tommyakin" kunnianhimoisempi teos. "Lifehouse" oli science fiction -tarina tulevaisuuden yhteiskunnasta, jossa rock vapauttaa maailman valtaapitävien sorrolta. Kyseessä oli eräänlainen muunnelma Aldous Huxleyn teoksesta "Uljas uusi maailma", mutta paljon naiivimpi. "Lifehousesta" oli suunnitelmissa niin kaksoisalbumi, näyttämöversio, kirja kuin elokuvakin. Albumin äänitys oli tarkoitus tehdä quadrofonisessa eli nelikanavaisessa formaatissa, mikä olisi ollut tuolloin aivan uutta. Yhtye aloitti demojen tekemisen julkaistuaan "Live at Leeds" -konserttitaltioinnin (1970), mutta Townshend ymmärsi tarvitsevansa hankkeessa Yhdysvaltoihin muuttaneen Kit Lambertin apua. Sessiot alkoivat Lambertin uusilla Record Plant -studioilla New Yorkissa, vaikka Lambert ja rumpali Keith Moon olivat alkaneet käyttää kovia huumeita ja Townshend itse käytti runsaasti alkoholia. Tämä kaikki vaikutti kielteisesti nauhoituksiin. The Who palasi Lontooseen sen jälkeen kun humaltunut Townshend oli delirium tremens -kohtauksessa yrittänyt hypätä kymmenennen kerroksen ikkunasta.


title: Who’s Next

text: Lontooseen palattuaan Townshend otti yhteyttä erityisesti The Rolling Stones -yhtyeen kanssa työskennelleeseen tuottajaan ja äänittäjään Glyn Johnsiin, joka palkattiin "Lifehousen" nauhoittajaksi ja apulaistuottajaksi. Ensitöikseen Johns kehotti Townshendia tekemään "Lifehouse"-teeman sijasta tavallisen albumin, vaikka vielä kesäkuussa 1971 kyseisen kaksoisalbumin teko oli suunnitelmissa, tosin eri kappaleilla. Raitistunut Townshend suostui, ja The Who aloitti "Who’s Nextin" äänitykset. Tulisieluisina tunnettujen Johnsin ja Townshendin yhteistyön kestävyyttä epäiltiin, mutta heidän välilleen syntyi pitkäaikainen työ- ja ystävyyssuhde.


title: Who’s Next

text: The Who siirtyi "Who’s Nextillä" monien yllätykseksi kitaravoittoisesta rockista ilmaisuun, jossa syntetisaattorit – erityisesti A.R.P.-syntetisaattori – olivat keskeisiä. Sen ansiosta albumille tuli omaleimainen äänimaailma, ja se oli muutenkin ajalle radikaali veto. Levyn kaikki kappaleet äänitettiin Olympic-studiolla maalis–toukokuussa 1971.


title: Who’s Next

text: Myös työnteko yhtyeen sisällä muuttui, eikä Pete Townshend enää johtanut yhtyettä ”valistuneena itsevaltiaana". Uudesta albumista tuli The Whon neljän jäsenen kollektiivinen aikaansaannos. Solisti Roger Daltreyn kehutut laulusuoritukset ulottuvat ”Won't Get Fooled Againin” raa’asta energiasta ja karjumisesta ”Behind Blue Eyesin” hienostuneisuuteen. Hänen ääntään on pidetty onnistuneena myös vaativissa kappaleissa ”Getting in Tune” ja ”The Song Is Over”. Basisti John Entwistle puolestaan tehosti kappaleita omalla runsasfillisellä soitollaan. Hän myös kirjoitti "Who’s Nextille" hienoimpana pidetyn laulunsa ”My Wife”. Keith Moon soitti rumpuja aiempaa tarkemmin. Rumpuraitojen äänitykseen panostettiin nyt enemmän, jotta soundista saataisiin edellislevyjä syvempi, selvempi ja voimakkaampi. Townshendin soitto kasvatti hänen arvostustaan kitaristina. Lisäksi hänen pehmeä lauluäänensä loi jyrkän kontrastin Roger Daltreyn lauluun sellaisissa kappaleissa kuin ”Baba O’Riley”, ”Bargain” ja ”The Song Is Over”.


title: Who’s Next

text: Joitakin "Lifehouseen" suunniteltuja kappaleita julkaistiin myöhemmillä singleillä sekä kokoelma-albumilla "Odds & Sods" (1974). Niitä ovat ”Join Together”, ”Let's See Action”, ”Relay” ja ”Put the Money Down”. Sen sijaan julkaisemattomien kappaleiden ”Time Is Passing” ja ”Mary” masternauhat ovat joko kadonneet tai ne ovat liian huonokuntoisia.


title: Who’s Next

text: Levyn aloituskappale on ”Baba O’Riley”. Se muotoutui Pete Townshendin 9-minuuttisesta A.R.P.-syntetisaattoridemosta, joka yhtyeen kanssa uudistettiin lopulliseen muotoonsa. Kappaleesta tuli livesuosikki, ja siinä soittaa viulua Dave Arbus. ”Baba O'Rileyta” seuraavassa ”Bargainissa” Townshend käyttää Gretsch-kitaraa, jonka hän oli saanut lahjaksi Joe Walshilta. Levylle päätyi kappaleen sähköisin versio, ja ”Bargain” säilyi pitkään yhtyeen settilistassa. ”Love Ain’t for Keeping” nauhoitettiin alun perin hard rock -kappaleena, mutta siitä tehtiin uudelleen akustinen versio, jollaisena se myös levylle päätyi. "Who’s Nextin" julkaisun aikoihin se oli yhtyeen konserttien avauskappale. ”My Wife” on albumilla ainoa basisti John Entwistlen sävellys. Se ei todennäköisesti kuulunut "Lifehouse"-projektiin. A-puolen päättävässä ”The Song Is Over” -kappaleessa soittaa koskettimia Nicky Hopkins. The Who ei ole koskaan esittänyt sävellystä konserteissa.


title: Who’s Next

text: B-puolen aloittavassa ”Getting in Tunessa” Nicky Hopkins soittaa pianoa edellisraidan tapaan. ”Going Mobile” kuului "Lifehouse"-projektiin ja oli sen kevyimpiä kappaleita. The Who ei esittänyt sitä koskaan konsertissa. Sen sijaan ”Behind Blue Eyes” pysyi konserttilistassa useita vuosia, ja kappale julkaistiin Yhdysvalloissa myös singlenä. "Who’s Nextille" päätyi kappaleen toisena äänitetty versio (ensimmäinen versio on bonuskappaleena albumin vuonna 1995 julkaistulta remasteroidulta painokselta). Kyseisessä varhaisessa versiossa koskettimia soittaa Al Kooper. Levyn päättävä ”Won't Get Fooled Again” oli ensimmäinen kappale, jonka tekemisessä Glyn Johns oli mukana. Siitä tuli menestys: se nousi Britanniassa singlelistan sijalle 9 ja Yhdysvalloissa sijalle 15. Kappale on soitettu vuodesta 1971 lähtien jokaisessa The Whon konsertissa. Pete Townshendin soittama syntetisaattori editoitiin kappaleeseen hänen erillisestä demostaan.


title: Who’s Next

text: "Who’s Next" nousi 18. syyskuuta 1971 viikoksi brittilistan kärkeen, ja Yhdysvalloissa sitä myytiin neljä miljoonaa kappaletta. Myös kriitikot ottivat albumin hyvin vastaan, ja levy lunasti paikkansa 1970-luvun rockin kiistattomana klassikkona. Pete Townshend sen sijaan oli tyytymätön, sillä hän piti lopputulosta vain kompromissialbumina, joka työstettiin suuremman ja kunnianhimoisemman projektin kaaduttua. Myöhemmin Townshend on suhtautunut albumiin myönteisemmin, ja hän pääsi kaipaamiensa rockoopperoiden pariin jo kahden vuoden kuluttua, kun mod-kultin ympärille rakennettu konseptialbumi "Quadrophenia" (1973) ilmestyi.


title: Who’s Next

text: "Rolling Stone" -lehti on valinnut "Who’s Nextin" kaikkien aikojen 28. parhaaksi albumiksi. VH1 puolestaan valitsi sen kansikuvan kaikkien aikojen toiseksi parhaaksi kanneksi ja itse albumin historian 13. parhaaksi.


title: Who’s Next

text: "Who’s Nextin" Ethan A. Russellin ottamassa kansikuvassa yhtyeen jäsenet ovat virtsanneet Sheffieldissä sijaisevan betonijärkäleen päälle. Kuvaa on pidetty The Rolling Stones -tyylisenä iskuna yhteiskunnan moraalisäännöille, ja siinä on vaikutteita elokuvasta "". Kantta on myös pidetty jatkumona vuoden 1969 Woodstock-festivaalin tapahtumille. Pete Townshend oli siellä ajanut aktivisti Abbie Hoffmanin pois lavalta tämän yritettyä pitää yleisölle poliittista puhetta kesken The Whon esityksen.


title: Who’s Next

text:
Alun perin kansikuvaksi ajateltiin kuvaa, jossa peruukkiin ja mustaan korsettiin sonnustautunut rumpali Keith Moon poseerasi ruoska kädessään. Idea kuitenkin hylättiin.A-puoli
B-puoli


title: Who’s Next

text: Vuoden 1995 remasteroitu versio sisältää alkuperäisen levyn yhdeksän kappaletta sekä seitsemän bonuskappaletta. Levyn aloittava ”Baba O’Riley” on tällä versiolla kymmenen sekuntia pidempi kuin alkuperäisellä levyllä tai vuoden 2003 deluxe-versiossa.


title: Who’s Next

text: Ensimmäinen levy sisältää alkuperäisen levyn yhdeksän raitaa sekä kuusi New Yorkissa 1971 levytettyä bonuskappaletta, joista kappaleita ”Gettin' in Tune” ja ”Won’t Get Fooled Again” ei ole julkaistu aiemmin.Toinen levy sisältää live-konsertin Young Vic -teatterissa Lontoossa 26. huhtikuuta 1971. Kappaleista vain ”Water” ja ”Naked Eye” on julkaistu aiemmin.


title: Perikato (elokuva)

text: Perikato () on Oliver Hirschbiegelin ohjaama saksalainen historiallinen draamaelokuva vuodelta 2004. Se kertoo natsi-Saksan johtajan Adolf Hitlerin viimeisistä vaiheista päämajassaan Berliinin Führerbunkerissa toisen maailmansodan lopulla. Elokuva perustuu Hitlerin silloisen sihteerin Traudl Jungen muistelmiin "Viimeiseen saakka" ("Bis zur letzten Stunde") sekä historioitsija Joachim Festin tutkimuksiin. Näyttelijä Bruno Ganzin roolisuoritus Hitlerinä sai paljon kiitosta vakuuttavuudestaan.


title: Perikato (elokuva)

text: Pääosa "Perikadon" juonesta sijoittuu päiviin 20. huhtikuuta – 2. toukokuuta 1945. Elokuva kulminoituu natsi-Saksan viimeisiin päiviin puna-armeijan edetessä Berliiniin ja kuvaa, kuinka Saksan ylin päällystö ja päämajan muu henkilökunta suhtautuvat edessä häämöttävään tappioon.


title: Perikato (elokuva)

text: Elokuvan alussa nähdään pätkä 2000-luvulla kuvattua aitoa Traudl Jungen haastattelua.


title: Perikato (elokuva)

text: Vuonna 1942 ryhmä nuoria saksalaisnaisia saatetaan natsi-Saksan diktaattori Adolf Hitlerin Itä-Preussin päämajaan Sudenpesään Rastenburgissa. Hitler palkkaa naisista henkilökohtaiseksi sihteerikseen Gertraud ”Traudl” Humpsin (myöh Junge). 20. huhtikuuta 1945 Saksan lopullinen tappio toisessa maailmansodassa häämöttää puna-armeijan lähestyessä piiritettyä pääkaupunkia Berliiniä, jossa Saksan kansallissosialistisen työväenpuolueen johtohenkilöt ja Wehrmachtin korkeimmat upseerit viettävät Hitlerin 56-vuotissyntymäpäiviä. Kenraalit Wilhelm Burgdorf ja Karl Koller kertovat neuvostojoukkojen olevan vain kahdentoista kilometrin päässä kaupungin keskustasta. Hitler päättää jäädä Berliiniin ja torjuu kaikki ehdotukset sodan lopettamisesta diplomatian keinoin. Eräiden upseerien mielestä Hitler on menettänyt todellisuudentajunsa. Hitler palaa maanalaiseen Führerbunkeriinsa uskollisten adjutanttiensa, palvelijoidensa ja assistenttiensa luokse, joihin kuuluu myös Traudl Junge.


title: Perikato (elokuva)

text: Saksan sodanjohto antaa SS:n lääkintäupseerille, tohtori Ernst-Günther Schenckille käskyn poistua Berliinistä, mutta Schenck pyytää lupaa jäädä kaupunkiin huolehtimaan nälkäisistä ja sairaista siviileistä. SS-kenraalimajuri Wilhelm Mohnke antaa Schenckille käskyn toimittaa kaikki saatavat lääkintätarvikkeet valtakunnankansliaan, joten Schenck ja hänen adjuntanttinsa etsivät tarvikkeita sairaalasta. Schenck noutaa lääkintätarvikkeet, mutta hän järkyttyy huomatessaan huoneellisen hylättyjä vanhuksia. Matkalla valtakunnankanslialle Schenck ja adjutantti epäonnistuvat yrityksessä estää kahden siviilimiehen pikateloitukset, koska miehiä syytetään Berliinin viimeisen puolustuslinjan hylkäämisestä. Schenck ja adjutantti toimittavat lääkintätarvikkeet valtakunnankansliaan. Toisaalla kaupungissa Volkssturmiin pakkovärvätty Hitler-Jugendin lapsisotilas Peter palkitaan urhoollisuudesta rautaristillä, jonka luovuttaa hänelle itse Hitler. Peterin isä yrittää turhaan taivutella poikansa unohtamaan kaupungin puolustamisen, koska taistelu Berliinistä on jo hävitty.


title: Perikato (elokuva)

text: Führerbunkerissa Hitler keskustelee varusteluministeri Albert Speerin kanssa poltetun maan taktiikasta. Speerin mielestä Hitlerin suunnitelma taannuttaa Saksan keskiaikaiselle elintasolle, mutta Hitler julistaa hyväksyneensä ”heikoksi” kokemansa saksalaisten hävittämisen sukupuuttoon. Eva Braun järjestää bunkkerin asukkaille tanssiaiset valtakunnankansliassa, mutta juhlat joudutaan lopettamaan ennenaikaisesti neuvostoliittolaisten tykistöpommituksen takia. Bunkkerissa Hitler keskustelee upseeriensa kanssa puna-armeijan etenemisestä kaupungissa ja olettaa Waffen-SS-kenraali Felix Steinerin vahvistusten ajavan neuvostoliittolaiset pois Berliinistä. Hitlerille ilmoitetaan Steinerin hyökkäyksen jääneen suorittamatta, koska Steiner ei saanut tarpeeksi joukkoja. Hitler määrää huoneesta ulos kaikki upseerit, paitsi kenraali Burgdorfin, sotamarsalkka Wilhelm Keitelin, kenraalimajuri Alfred Jodlin ja kenraali Hans Krebsin. Hitler saa raivokohtauksen ja syyttää Wehrmachtin sabotoineen Saksan sotamenestystä. Lopulta hän tunnustaa hävinneensä sodan, mutta vakuuttaa mieluummin tekevänsä itsemurhan kuin antavan periksi.


title: Perikato (elokuva)

text: Mohnke näkee Berliinin kadulla siviilejä, jotka ovat vapaaehtoisesti suostuneet kaupungin puolustamiseen. Mohnkelle paljastuu toiselta upseerilta, että siviilit ovat Volkssturmin jäseniä propagandaministeri Joseph Goebbelsin komennossa. Mohnke käskee Volkssturmin jäsenet pois eturintamasta ja ilmoittaa ottavansa vastuun määräyksestä. Goebbels on Führerbunkerissa vaimonsa Magdan kanssa ja pyytää häntä tuomaan lapsensa turvaan bunkkeriin. Mohnke tapaa Goebbelsin ja valittaa tälle Volkssturmin jäsenten kokemattomuudesta ja puutteellisesta varustuksesta. Goebbels ei sääli Volkssturmin kärsimyksiä, koska hänestä Saksan kansa on yksin syyllinen kohtaloonsa. Myöhemmin Hitler, Braun, Junge ja toinen yksityissihteeri Gerda Christian keskustelevat itsemurhasta. Hitler ehdottaa ampumista pistoolilla suuhun, mutta Braun mainitsee syanidin nauttimisen. Hitler antaa Jungelle ja Christianille tappavan myrkylliset syanidikapselit itsemurhan varalta. Eva Braun ja Magda Goebbels kirjoittavat jäähyväiskirjeet: Braun siskolleen ja Goebbels poikapuolelleen Harald Quandtille vaimonsa aiemmasta avioliitosta. Berliinin kaduilla lapsisotilaat taistelevat neuvostoliittolaisia vastaan, mutta kaikki Peterin taistelutoverit saavat surmansa. Peter pakenee kotiinsa huomatakseen, että kiihkomieliset natsifanaatikot ovat teloittaneet hänen vanhempansa ”maanpetturuudesta”.


title: Perikato (elokuva)

text: Kenraali Wilhelm Keitel saa käskyn etsiä suuramiraali Karl Dönitzin, jonka Hitler uskoo keräävän joukkoja pohjoisessa ja suunnittelevan offensiivia Romanian öljykentille. Hitlerin radio-operaattori Rochus Misch saa sähkösanoman Luftwaffen komentaja Hermann Göringiltä. Martin Bormann lukee Hitlerille viestin, jossa Göring vaatii itselleen Saksan johtajuutta. Diplomaatti Walther Hewel yrittää puolustella Göringin toimintaa, koska bunkkeri on suljettu ulkomaailmasta. Bormannin ja Goebbelsin mielestä Göring on tehnyt maanpetoksen, joten Hitler määrää Göringin pidätyksen ja viraltapanon. Hitler kutsuu kenraali Robert Ritter von Greimin ja tämän rakastajattaren Hanna Reitschin bunkkeriin nimittääkseen Greimin Luftwaffen uudeksi komentajaksi. Kesken päivällisen vieraidensa kanssa Hitler saa uuden sähkeen, jonka mukaan SS-valtakunnanjohtaja Heinrich Himmler on yrittänyt neuvotella aselevosta länsiliittoutuneiden kanssa. Hitler määrää von Greimin ja Reitschin poistumaan Berliinistä ja liittymään Dönitziin, koska Hitler kuvittelee Dönitzin suunnittelevan sotamarsalkka Albert Kesselringin kanssa yllätyshyökkäystä puna-armeijan kimppuun. Himmlerin petoksesta raivostunut Hitler määrää tämän adjutantin Hermann Fegeleinin pidätettäväksi. Braun anelee Hitleriltä armoa Fegeleinin hengen pelastamiseksi, koska tämä on Braunin siskon aviomies, mutta Hitler antaa sotilaiden teloittaa Fegeleinin.


title: Perikato (elokuva)

text: Kenraali Helmuth Weidling ilmoittaa puna-armeijan tehneen lopullisen läpimurron. Kaupungin puolustaminen on käynyt epätoivoiseksi, koska saksalaisilta puuttuvat ammukset ja ilmatuki. Mohnke kertoo neuvostoliittolaisten olevan alle 400 metrin päässä valtakunnankansliasta, jota saksalaiset voivat puolustaa enintään kahden vuorokauden ajan. Hitler vakuuttaa Walther Wenckin joukkojen pelastavan kaupungin. Kenraalit kuitenkin tietävät, että Wenckin onnistuminen olisi erittäin epätodennäköistä. Junge puhtaaksikirjoittaa Hitlerin poliittisen testamentin. Hitler on määrännyt Joseph Goebbelsin poistumaan kaupungista, mutta tämä päättää olla piittaamatta käskystä. Hitler menee naimisiin Eva Braunin kanssa. SS-upseeri Otto Günsche tuo ilmoituksen Keitelilta, jonka mukaan kaikki pääarmeijat ovat piiritettyjä eivätkä pysty enää jatkamaan taistelua. Hitler kieltää upseereitaan antautumasta ja julistaa, ettei hän ikinä luovuta vihollisen edessä. Hitler antaa Günschelle käskyn polttohaudata hänen ja Braunin ruumiit. Braun käy viimeisen keskustelun Jungen kanssa, antaa tälle jäähyväislahjaksi parhaan turkkinsa ja kehottaa pakenemaan kaupungista. Hitler nauttii viimeisen ateriansa yksityiskokkinsa Constanze Manziarlyn ja sihteeriensä kanssa. Hitler hyvästelee bunkkerin henkilökunnan ja antaa Magda Goebbelsille kultaisen puoluemerkkinsä. Hitler ja Braun vetäytyvät yksityshuoneeseen tekemään itsemurhan. Hitlerin ja Braunin ruumiit kannetaan pois huoneesta ja poltetaan tuhkaksi ammuskuopassa. Goebbelsit eivät pysty sietämään ajatusta maailmasta, jossa ei ole kansallissosialismia, joten he myrkyttävät lapsensa ja tekevät itsemurhan. Goebbelsin pariskunnan ruumiit hävitetään samalla tavalla kuin Hitlerin ja Braunin.


title: Perikato (elokuva)

text: Myös Burgdorf ja Krebs tekevät itsemurhan, mutta useimmat bunkkerin väestä yrittävät paeta taistelun runtelemasta kaupungista. Schenckin adjutantti ja monet muut kuitenkin joutuvat puna-armeijan sotilaiden ampumiksi. Weidling pitää sotilaille ja Berliinin asukkaille radiolähetyksessä puheen, jonka mukaan hän on neuvotellut tulitauosta neuvostoliittolaisten kanssa ja taistelu kaupungista on hävitty. Schenck yrittää taivutella Hewelin rikkomaan Hitlerille tehdyn lupauksen itsemurhan tekemisestä. Eräs upseeri ilmoittaa Berliinin taistelun päättyneen, jolloin Hewell tappaa itsensä, mutta muut SS-upseerit antautuvat. Junge pääsee neuvostoliittolaisten joukkojen ohitse ja poistuu kaupungista polkupyörällä Peterin kanssa.


title: Perikato (elokuva)

text:
Ennen lopputekstejä elokuvan päähahmojen kohtalot esitetään katsojalle ja nähdään toinen pätkä Jungen haastattelua.
Etukäteen huomiota herätti arvio, jonka mukaan elokuva esittäisi Hitlerin erityisen inhimillisessä valossa. Ohjaustyön ja näyttelijä Bruno Ganzin roolisuorituksen saatua laajalti kiittävän vastaanoton tällainen kritiikki on kuitenkin vaiennut. Ganz harjoitteli rooliaan varten kuuntelemalla Suomen Yleisradion arkistosta löytyvää nauhaa, joka äänitettiin Hitleriltä salaa marsalkka Mannerheimin 75-vuotissyntymäpäivänä Suomessa kesäkuussa 1942. Nauha on tiettävästi ainoa säilynyt äänite, jossa kuullaan Hitlerin puhuvan normaalilla puheäänellä.


title: Perikato (elokuva)

text: Osia elokuvasta on kuvattu Venäjällä Pietarissa, jossa on runsaasti tsaarinvallan aikaisia saksalaisten arkkitehtien suunnittelemia taloja ja joka siksi muistuttaa toisen maailmansodan aikaista Berliiniä. Huomattava osa Berliinin keskustan vanhasta rakennuskannasta tuhoutui sodassa tai purettiin Itä-Saksan aikana eikä varsinkaan silloisen valtakunnankanslian ympäristö näyttänyt enää 2000-luvulla lainkaan samalta.


title: Perikato (elokuva)

text: Elokuvan pohjalta on muodostunut internet-ilmiö, joka on lähinnä levinnyt YouTubessa. Siinä elokuvan kohtaus, jossa Hitler raivostuu kenraaleillensa ja ymmärtää Saksan hävinneen sodan, on humoristisesti tekstitetty uudelleen jollakin muulla kielellä. Elokuvan alkuperäinen saksankielinen ääniraita on säilynyt ennallaan, mutta tekstityksessä Hitler ja kenraalit keskustelevat anakronistisesti politiikasta, elokuvista, puhelimista, videopeleistä tai ajankohtaisista tapahtumista. Huhtikuussa 2010 elokuvan oikeuksien haltija Constantin Films pyysi poistamaan videot, mutta osa videoista on edelleen YouTubessa.


title: Topias

text: Topias on miehen etunimi. Nimi on johdettu hepreankielisestä nimestä Tobia, joka merkitsee ”Jumala on hyvä”. Monissa kielissä nimi esiintyy muodossa Tobias. Topiaan (tai vaihtoehtoisesti Topiaksen) nimipäivä on 2. marraskuuta, samana päivänä Topin kanssa. Suomenruotsalaisessa kalenterissa sama päivä on Tobiaksen nimipäivä.


title: Topias

text: Kirjailija Toivo Kauppinen käytti Topiasta nimimerkkinään pakinoidessaan Suomen kuvalehteen 1940- ja 1960-luvuilla. Samaa nimimerkkiä hän käytti myös elokuvakäsikirjoittajana. Kauppinen kirjoitti myös lukuisia romaaneja ja näytelmiä.


title: Topias

text: Lokakuun 2016 loppuun mennessä nimi Topias on Suomessa annettu 8 446 miehelle ja alle viidelle naiselle.


title: Katetri

text:
Katetri on ohut putki, joka tutkimusten tai hoitojen vuoksi työnnetään tiehyttä pitkin elimistöön. Katetrit sallivat nesteiden poistamisen, injektion tai instrumenttien viemisen kohteeseen. Katetrin asettamista kutsutaan katetroinniksi.
Muinaisten egyptiläisten on kerrottu käyttäneen papyruksesta käärittyjä katetreja, ja kreikkalaiset taas käyttivät korsia. Taipuisa virtsakatetri lienee Benjamin Franklinin keksimä, oman veljensä käyttöön.


title: Katetri

text: Useimmiten katetri on ohut, joustava putki eli "pehmeä" katetri; toisinaan käytetään suurempaa ja jäykkää "kovaa" katetria. Katetri voi olla valmistettu muovista, metallista, kumista tai lasista.


title: Katetri

text: Katetrin asettaminen tiettyyn kehonosaan voi mahdollistaa:


title: Katetri

text: Keskuslaskimokatetri on iso katetri laskimossa lähellä sydäntä tai sen atriumissa.


title: Karakum

text: Karakum on aavikko Aasian sisäosissa Turkmenistanissa. Se sijaitsee Araljärven ja Amu-Darjan eteläpuolella.


title: Karakum

text: Karakum kirjoitetaan monesti myös Kara-Kum, Gara Gum (“Musta hiekka”), Garagum, Karakumy. Karakumin pinta-ala on 350 000 km², joten se on melko suuri aavikko. Karakum on aavikoksi kuiva. Alueen läpi on kaivettu Karakumin kanava, joka on aiheuttanut ympäröivän maan suolaantumista. Kuumassa ilmanalassa veden haihtuminen nostaa maan sisässä olevan suolan pintaan.


title: Karakum

text: Turkmenistanin hallinnon suunnitelmissa on kuitenkin luoda aavikon keskelle Karashorin syvänteeseen 2000 km² laajuinen "Kultaisen ajan järvi" täyttämällä syvänne puuvillapeltojen kasteluun käytetyllä vedellä. Projektin kustannuksiksi arvioidaan 20 miljardia US$.


title: Kyzylkum

text: Kyzylkum (myös "Kyzyl-Kum", "Kyzyl Kum" tai "Qyzyl Qum") on Aasian sisäosissa Uzbekistanissa ja Kazakstanissa Araljärven itäpuolella sijaitseva aavikko. "Kyzyl Kum" tarkoittaa punaista hiekkaa.


title: Kyzylkum

text: Kyzylkumin aavikon pinta-ala on 300 000 neliökilometriä. Aavikolla on jokien varsilla ja keitaissa viljelyä sekä öljyesiintymiä.


title: Kyzylkum

text: Kyzylkum eli "Keski-Aasian pohjoinen aavikko" sisältää aavikoita ja pensasaroja. Alueella on paljon suolatasankoja ja suolasoita, mutta myös kiviaavikkoa, saviaavikkoa ja pieni alue hiekka-aavikkoakin. Tämä alue on tyypillistä lauhkeaa eli "kylmää" aavikkoa. Tammikuun keskilämpötila on noin -10 °C – -15 °C, ja heinäkuussa 24 °C – 26 °C . Sademäärä on välillä 100–150 mm.


title: Wesley Sneijder

text: Wesley Benjamin Sneijder (s. 9. kesäkuuta 1984 Utrecht, Utrechtin provinssi, Alankomaat) on alankomaalainen jalkapalloilija joka edustaa Qatarin pääsarajassa pelaavaa Al Gharafaa. Sneijder on pelipaikaltaan hyökkäävä keskikenttäpelaaja. Hän on eniten maajoukkuepelejä pelannut pelaaja Hollannin paidassa (134). Hän sai ennätyksen yksin nimiinsä 131. maaottelussaan 9. kesäkuuta 2017 Luxemburgia vastaan pelatussa ottelussa, jonka Hollanti voitti 5-0; Sneijder teki pelissä Hollannin toisen maalin.


title: Wesley Sneijder

text: Sneijder tunnetaan muun muassa tarkoista vapaapotkuistaan.


title: Wesley Sneijder

text: Sneijder on amsterdamilaisen Ajaxin kasvatti. Ennen siirtymistään Ajaxin junioriakatemiaan hän edusti DOS Utrechtia. Ajaxin edustusjoukkueeseen Sneijder nousi vuonna 2002. Seuraavan viiden kauden aikana hän nousi yhdeksi joukkueensa tärkeimmistä pelaajista ja myös joukkueen kapteeniksi.


title: Wesley Sneijder

text: Kesällä 2007 Sneijder siirtyi 27 miljoonalla eurolla espanjalaisseura Real Madridiin, jonka kanssa hän teki viisivuotisen sopimuksen. Sneijderin ura uudessa seurassaan alkoi erinomaisesti. Hän onnistui maalinteossa sarjakauden avausottelussa, kun hän viimeisteli 2–1-voittomaalin paikallisvastustaja Atlético Madridin verkkoon, ja seuraavassa ottelussa Villarrealia vastaan hän teki kaksi maalia. Koko kauden 2007–2008 aikana hän teki yhteensä yhdeksän maalia, kun Real Madrid voitti toisen peräkkäisen liigamestaruutensa.


title: Wesley Sneijder

text: Sneijderin toinen kausi 2008–2009 Real Madridissa sujui heikommin osittain johtuen harjoituskaudella saamastaan polvivammasta. Elokuussa 2009 seura myi hänet italialaiseen Internazionaleen.


title: Wesley Sneijder

text: Tammikuun 2013 siirtoikkunassa Sneijder siirtyi Turkin Superliigassa pelaavaan Galatasarayyn 10 miljoonan euron siirtosummalla 3,5-vuotisella sopimuksella.


title: Wesley Sneijder

text: Ensimmäisen maaottelunsa Sneijder pelasi 28. huhtikuuta 2003 Portugalia vastaan. Hän kuului Alankomaiden joukkueeseen vuosien 2004, 2008 ja 2012 EM-kilpailuissa sekä vuosien 2006, 2010 ja 2014 MM-kilpailuissa.


title: Kurt Westergaard

text: Kurt Westergaard (s. 13. heinäkuuta 1935) on tanskalainen piirtäjä ja kuvittaja. Hän on kuvittanut kirjoja, mutta toimii pääasiassa Jyllands-Postenin pilapiirtäjänä. Hän piirsi yhden kohua herättäneistä Jyllands-Postenin pilapiirroksista, pommipäisen profeetta Muhammadin. Hän elää nykyisin ympärivuorokautisessa valvonnassa.


title: Kurt Westergaard

text: Helmikuussa 2008 Tanskan poliisi pidätti kolme epäiltynä murhajuonesta. Pidätetyt olivat tunisialaisia ja marokkolaistaustainen Tanskan kansalainen.


title: Kurt Westergaard

text: 1. tammikuuta 2010 Tanskan poliisi otti kiinni Westergaardin kotiin kirveen kanssa tunkeutuneen somalialaisen Muhammed Geelen, jolla oli yhteyksiä Somalian suurimpaan islamistiryhmään al-Shababiin ja jota on tarkkailtu jo aiemmin. Hyökkääjä tuomittiin terrorismista ja murhayrityksestä yhdeksäksi vuodeksi vankeuteen 4. helmikuuta 2011. Lisäksi hänet määrättiin karkotettavaksi maasta.


title: Kurt Westergaard

text: Heinäkuussa 2010 Norjassa pidätettiin kolme henkilöä, uiguuritaustainen Norjan kansalainen, Irakin kurdi ja uzbekki, jotka juonivat Westergaardin tappamista.


title: Kurt Westergaard

text: Maaliskuussa 2013 hän oli mukana etsintäkuulutettujen listalla, jonka julkaisi Arabian niemimaan al-Qaida.


title: Kurt Westergaard

text: Westergaard on saanut saksalaisen M100-mediapalkinnon.


title: Lokomo

text: Oy Lokomo Ab oli tamperelainen, vuonna 1915 perustettu konepajayritys, joka oli tunnettu muun muassa vetureiden valmistajana. Lokomon osti vuonna 1970 Rauma-Repola Oy. Sieltä Lokomon tehtaat siirtyivät ensin Rauma Oy:lle ja edelleen Rauman ja Valmetin fuusiossa syntyneelle Metso Oyj:lle.


title: Lokomo

text: Entisen Lokomon konepajan omistaa nykyään Metso Minerals (Tampere) Oy. Yhtiö valmistaa murskaimia ja murskauslaitoksia Lokotrack-tuotemerkillä. Sen palveluksessa oli vuonna 2005 noin 800 henkilöä. Yhtiön tuotantolaitokset sijaitsevat Tampereella, Hatanpään valtatien varrella osoitteessa Lokomonkatu 3.


title: Lokomo

text: Lokomon valimon toimintaa jatkaa nykyään Metso Lokomo Steels Oy, joka myös toimii Hatanpään alueella. Metso myi valimonsa Tevo Oy:lle 2015. Hatanpään valimon toimintaa jatkaa Tevo Lokomo Oy.


title: Lokomo

text: Lokomon perustajia olivat insinöörit Werner Ryselin ja Jalmar Castrén sekä professori J. J. Karvonen. Heidän lisäkseen perustajiin kuului myös useita tamperelaisia liikemiehiä, muun muassa kenkätehtailija Emil Aaltonen. Werner Ryselin oli aikaisemmin toiminut Tampellan konepajan veturiosaston johtajana Tampereella.


title: Lokomo

text: Lokomo perustettiin Tampellan kilpailijaksi valmistamaan vetureita. Vetureiden vähäisen kysynnän takia yhtiö ryhtyi valmistamaan muitakin tuotteita, kuten esimerkiksi kirkonkelloja, alasimia, laivojen potkureita, ankkureita, betonimyllyjä, tiejyriä ja murskaimia.


title: Lokomo

text: Tampellaa pidettiin ruotsinkielisenä yhtiönä, kun taas Lokomon katsottiin olevan suomenkielinen. Kielipolitiikan voimaa vielä 1930-luvun lopussa kuvaa esimerkiksi tarina siitä, miten diplomi-insinööri, tuleva vuorineuvos Uolevi Raade ei saanut ruotsinkielisistä yrityksistä töitä, vaan meni Lokomon palvelukseen.


title: Lokomo

text: Vuonna 1926 valtaosa Lokomon osakekannasta siirtyi Emil Aaltosen omistukseen.


title: Lokomo

text: Lokomo valmisti höyryvetureita perustamisestaan alkaen vuoteen 1959, jolloin yhtiö siirtyi dieselvetureiden valmistajaksi. Dieselvetureita valmistettiin vuoteen 1969 saakka. Kaikkiaan Lokomo valmisti 671 diesel- ja höyryveturia.


title: Lokomo

text: Kivenmurskaimien valmistuksen Lokomo aloitti vuonna 1921.


title: Lokomo

text: Sota-aikana Lokomo valmisti muun muassa kranaattien kuoria, tykkien putkia, linnoitteiden kupuja ja lentokoneiden osia. Sodan lopusta vuoteen 1952 yhtiö valmisti sotakorvaustuotteita, muun muassa lähes 300 kpl kapearaiteisia höyry- ja dieselvetureita ja suuren määrän haponkestäviä venttiilejä.


title: Lokomo

text: 1960-luvun puolivälin jälkeen yhtiö alkoi valmistaa ajoneuvonostureita ja metsäkoneita. Rauma-Repolan ostaessa Lokomon yhtiö valmisti murskaimien lisäksi muun muassa kaivinkoneita, nostureita, tiehöyliä ja metsäkoneita.


title: Lokomo

text: 1980-luvun puolivälissä Lokomo valmisti Neuvostoliitolle kaksi tutkimussukellusalusta (MIR-1 ja MIR-2), jotka tulivat suurelle yleisölle tutuiksi esiinnyttyään vuonna 1997 valmistuneessa Titanic-elokuvassa. Sukellusalusten kauppaan liittyvästä Yhdysvaltain painostuksesta on Rauma-Repolan entinen pääjohtaja, vuorineuvos Tauno Matomäki kertonut muistelmissaan.


title: Polle Koninkaulus

text: Polle Koninkaulus () on Disneyn hevosta muistuttava eläinhahmo, joka on usein nähty yhdessä Helunan kanssa. Polle on Hessun ja Mikin ystävä. Polle jäi jopa pitkäksi aikaa kokonaan pois sarjakuvista, kun Heluna esiintyi Hessun tyttöystävänä. Nykyään Polle esiintyy myös televisio-ohjelmissa, esimerkiksi Mikin klubissa ja Klassisissa piirretyissä. Ennen Hessun vakiintumista Polle esiintyi melko usein Mikki Hiiren apurina erilaisissa seikkailuissa. Tosin Polle on aina ollut Disneyn sarjakuvissa lähinnä sivuhenkilön roolissa. Hän on luonteeltaan iloinen ja melko kätevä käsistään. 2000-luvun puolella Pollesta on ryhdytty muotoilemaan puoli-ilkeää humoristia, joka tekee joskus omille silmille pärskähtäviä pirullisia piloja - esimerkiksi hän naamioituu puhuvaksi postilaatikoksi, joka heittää sisäänsä pudotetut kirjeet silppuna takaisin.


title: Luettelo aavikoista

text: Tämä on luettelo aavikoista. Luettelo ei ole täydellinen, mutta listaa suurimmat ja muuten tunnetut.


title: Kuolemanlaakso

text: Kuolemanlaakso () on kuiva aavikkolaakso Sierra Nevadan vuoristosta kaakkoon Yhdysvalloissa. Tämä Kaliforniassa Nevadan lähellä sijaitseva paikka on Yhdysvaltain kuivin, kuumin ja matalin. Pitkänomainen, 225 kilometriä pitkä laakso on itäisten Amargosa Range- ja läntisten Panamint Range -vuorten välillä. Laakson pohjoisrajana ovat vuoristot Sylvania Mountains ja etelässä Owlshead Mountains. Death Valley on tyypillinen Mojaven autiomaan vuorten keskellä oleva kuiva aavikkolaakso. Kuolemanlaaksossa on Pohjois-Amerikan alin piste, Badwater, joka on 86 metriä merenpinnan alapuolella.


title: Kuolemanlaakso

text: Kuolemanlaakson alueelta louhittiin booraksia vuosina 1883-1889.


title: Kuolemanlaakso

text: Kuolemanlaakso on aavikkoa, koska vuoret eivät päästä Tyyneltämereltä tulevia sateisia myrskyjä sinne. Kuolemanlaaksossa kasvaa aavikkopensaita. Amargosa- ja Furnace Creek -joet virtaavat laaksoon, mutta katoavat siellä hiekkaan. Vaikka Kuolemanlaakso on kuiva, sateiden aikana se tulvii. Syyskuun 2004 tulva tappoi kaksi ihmistä. Kuolemanlaaksossa asui aiemmin timbisha-intiaaneja. Kuolemanlaakso on tunnettu kuivuudestaan, mutta kuivempiakin paikkoja maapallolla on kuten Atacaman aavikko Chilessä.


title: Kuolemanlaakso

text: Alueella sataa keskimäärin 48,3 mm vuodessa, eniten tammi-maaliskuussa, vähiten kesällä ja erityisesti kesäkuussa. Kuumin kuukausi heinäkuu on yleensä vähäsateinen, silloin sataa vain 2,72 mm. Heinäkuussa on iltapäivällä tavallisesti 47–49 °C. Vuosi 1913 oli poikkeuksellinen alueen vuonna 1911 perustetun sääaseman historiassa. Kuolemanlaaksossa ("Furnace Creek Ranch", aiemmin "Greenland Ranch") mitattiin 10. heinäkuuta 1913 maapallon korkein lämpötila, 56,7 °C. Samana vuonna saavutettiin myös sen ajan sade-ennätys, 114 mm, ja tammikuussa kylmyysennätys –9 °C. Joinakin vuosina ei sääasemalla ole satanut lainkaan. Vuonna 1999 lämpötila pysyi 40 päivää 49 °C yläpuolella, ja ennätys rikottiin.


title: Kuolemanlaakso

text: Vuonna 2001 lämpötila pysyi 154 päivää 38 °C asteessa tai sen yläpuolella, mikä oli ennätys. Vuosina 1997–1998 satoi kesä-heinäkuussa noin 153 mm, mikä oli ennätys. Keskimäärin kylmintä on joulu-tammikuussa, kuuminta heinäkuussa ja vielä elokuussakin.


title: Dmitri Grigorovitš

text: Dmitri Pavlovitš Grigorovitš () oli neuvostoliittolainen lentokonesuunnittelija, joka johti Grigorovits-suunnittelutoimistoa.


title: Dmitri Grigorovitš

text: Dmitri Grigorovitš syntyi 6. helmikuuta 1883 Kiovassa, Venäjällä (nykyisin Ukrainaa). Hän kävi keskikoulun ja Kiovan polyteknisen koulun. Siellä hän tutustui Igor Sikorskiin. Hän valmistui insinööriksi vuonna 1909. Hän muutti heti Pietariin ja julkaisi siellä vuodesta 1911 alkaen kahden vuoden ajan "Ilmailun uutisia" -lehteä.


title: Dmitri Grigorovitš

text: Keväällä 1913 hänestä tuli tuotantopäällikkö Stetinin lentokonetehtaaseen, joka valmisti lisenssillä ranskalaisia lentoveneitä. Hän korjasi Donnet-Lévêcque-lentoveneen. Tämän kokemuksen pohjalta hän suunnitteli Grigorovitš M-9 -lentoveneen. Näitä lentoveneitä Venäjän asevoimilla oli Suomen suuriruhtinaskunnassa Suomen itsenäistyessä, ja siksi Suomen ilmavoimat aloitti mm. näiden koneiden varassa.


title: Dmitri Grigorovitš

text: 1. heinäkuuta 1917 Grigorovitš perusti oma yhtiön. Siitä tuli 13. maaliskuuta 1918 neuvostoliittolainen valtionyhtiö, jonka tuotantoa suunnattiin pois ilmailusta. Grigorovitš muutti Sevastopoliin. Vuodesta 1919 hän työskenteli Neuvostoliiton valtion laitoksissa ilmailun parissa. Vuonna 1922 hän alkoi suunnitella uutta lentokonetta, ja 1923 hän alkoi valmistuttaa Grigorovitš M-23bis -lentovenettä. Vuonna 1926 hän perusti oman suunnittelutoimistonsa Pietariin. Hänet vangittiin vuonna 1930. Vuonna 1933 Georgi Berijev otti hallintaansa hänen suunnittelutoimistonsa. Vuoteen 1938 asti hän työskenteli eri suunnittelutoimistoissa.


title: Dmitri Grigorovitš

text: Grigorovitš kuoli Moskovassa leukemiaan 26. heinäkuuta 1938.


title: Variaattori

text: Variaattori on automaattinen voimansiirtojärjestelmä, jonka välityssuhde muuttuu moottorin kierrosten sekä kuormituksen mukaan. Tämän avulla käytössä on aina parhain välitys ja moottori pyrkii toimimaan taloudellisimmalla noin 2 000–3 000 rpm:n alueella. Hihnavariaattorin toiminta perustuu kartiomaisiin hihnapyöriin sekä edessä että takana, sekä niitä yhdistävään voimansiirtohihnaan. Hihnan asentoa kartioilla säätelee yksinkertainen keskipakoisvoimaan perustuva puristusmekanismi joka siten pyrkii muuttamaan välitystä moottorille edullisimmaksi.


title: Variaattori

text:
Variaattoreita käytetään yleisesti moottorikelkoissa, mönkijöissä, skoottereissa, leikkuupuimureissa ja mopoautoissa.
DAF ja Volvo ovat valmistaneet variaattori-voimansiirrolla (Variomatic) toimivia henkilöautoja, esimerkiksi Volvo 343 sekä DAF 66, myös Nissan on valmistanut Primeraa Transmatic-nimisellä variaattorilla.


title: Variaattori

text: Nykyään portaaton vaihteisto on elektronisesti ohjattu (CVT) ja toimii samojen periaatteiden mukaan kuin DAF:n alun perin suunnittelema variaattori. Kuminen vetohihna on saanut väistyä teräslamelleista valmistetun hihnan tieltä. CVT-vaihteistoja käytetään muun muassa Audeissa, Hondassa, Toyotassa (erityisesti hybrideissä), Subaruissa, Mitsubisheissä sekä uusissa Mineissä.


title: Energiavirasto

text: Energiavirasto () on työ- ja elinkeinoministeriön hallinnonalaan kuuluva asiantuntijavirasto. Sen nimenä oli aluksi Sähkömarkkinakeskus (SMK) ja ennen uusinta nimenvaihdosta Energiamarkkinavirasto (EMV).


title: Energiavirasto

text: Energiaviraston tehtäviin kuuluu sähkönsiirtoverkon ja maakaasumarkkinoiden hinnoittelun valvonta ja Suomen kansallisen päästökaupparekisterin ylläpito. Virasto tarjoaa myös tietoa sähkön hinnasta kuluttajille sähköenergian toimittajan kilpailuttamisen tueksi. Lisäksi Energiavirasto valvoo sähkön alkuperätakuun toteutumista, eli sitä, että energiayhtiön kuluttajille esimerkiksi tuulisähkönä myymää energiamäärää vastaava energia on tuotettu tuulivoimalla. Energiavirasto hallinnoi myös vuonna 2011 voimaan tulleita uusiutuvan energian syöttötariffeja.


title: Energiavirasto

text: Sähkönsiirto on Suomessa monopoliliiketoimintaa, josta vastaavat alueelliset siirtoyhtiöt. Energiavirasto valvoo, etteivät siirtoyhtiöt käytä monopoliasemaansa väärin ja peri ylihintaa asiakkailtaan.


title: Energiavirasto

text: Päästökauppaan liittyen Energiavirasto myöntää ja valvoo päästölupia, ja valvoo päästökaupan toteutumista, hyväksyy päästökauppatodentajat sekä toimii päästöoikeuksien huutokaupanpitäjänä Suomessa.


title: Energiavirasto

text: Vuoden 2014 alussa Energiavirasto sai nykyisen nimensä ja sille siirtyi työ- ja elinkeinoministeriöltä tehtäviä liittyen energiatehokkuuteen ja uusiutuvan energian edistämiseen. Tuolloin Energiaviraston palveluksessa oli 70 henkilöä. Viraston ylijohtaja on huhtikuusta 2015 Simo Nurmi.


title: Alois Šmolík

text: Alois Šmolík (16. huhtikuuta 1897, Býšovec – 28. heinäkuuta 1945, Brno) oli tšekkiläinen lentokonesuunnittelija. Hän suunnitteli etenkin yksimoottorisia koulukoneita. Hän oli Letov-yhtiön pääsuunnittelija 1920- ja 1930-luvuilla.


title: Miekojärvi

text: Miekojärvi on Ylitornion ja Pellon kunnan alueilla sijaitseva Länsi-Lapin suurin järvi. Se on suosittu kalastuspaikka. Järvellä on Pessalompolossa ja Sirkkakoskella kalasatamat, joista voi lähteä uistelemaan. Myös perhokalastus on suosittua. Järven keskiosat ovat erämaata. Kalastusaluetta on noin 5 000 hehtaaria. Miekojärvi laskee Tengeliönjokea pitkin Tornionjokeen. Alposjokea pitkiin järveen laskevat Alinen ja Ylinen Alposjärvi ja Kaaraneskosken luona Vietonen.


title: Sven Kramer

text: Sven Kramer (s. 23. huhtikuuta 1986 Heerenveen, Alankomaat) on alankomaalainen pikaluistelija, joka on hallinnut yleisluistelun ja pitkien matkojen arvokilpailuja vuodesta 2007 lähtien.


title: Sven Kramer

text: Kramer voitti joulukuussa 2004 Alankomaiden yleisluistelijoiden mestaruuden ja sijoittui samana talvena Euroopan mestaruuskilpailuissa hopealle ja yleisluistelijoiden maailmanmestaruuskilpailuissa pronssille.


title: Sven Kramer

text: Salt Lake Cityssä 19. marraskuuta 2005 Kramer luisteli 5 000 metrin maailmanennätyksen 6.08,78 ja voitti Torinon 2006 olympialaisista samalla matkalla hopeaa ja joukkuetakaa-ajossa Hollannin joukkueessa pronssia. Samana keväänä hän saavutti yleisluistelijoiden MM-pronssia Calgaryssä ja luisteli 10 000 metrillä uuden maailmanennätyksen 12.51,61. Vuonna 2007 hän voitti yleisluistelijoiden EM-kultaa ja MM-kultaa. Matkakohtaisissa MM-kilpailuissa Salt Lake Cityssä hän voitti kultaa 5 000 ja 10 000 metrillä, jossa teki uuden maailmanennätyksen 12.41,69 sekä joukkuetakaa-ajossa, jossa Alankomaiden joukkue teki maailmanennätyksen 3.37,80. Hän paransi samalla kaudella myös 5 000 metrin maailmanennätystä lukemiin 6.07,48.


title: Sven Kramer

text: Marraskuussa 2007 Kramer luisteli Salt Lake Cityssä 5 000 metrillä maailmanennätysajan 6.03,32 ja 3 000 metrillä epävirallisen maailmanennätyksen 3.37,15. Tammikuussa 2008 hän uusi vuoden takaisen mestaruutensa Kolomnassa käydyissä yleisluistelijoiden EM-kisoissa. Myöhemmin samana talvena hän voitti yleisluistelun maailmanmestaruuden Berliinissä. Vuoden 2008 matkakohtaisissa MM-kilpailuissa Naganossa Kramer voitti maailmanmestaruuden 5 000 ja 10 000 metrillä ja joukkuetakaa-ajossa sekä sijoittui jaetulle hopealle 1 500 metrillä yhdessä Yhdysvaltain Shani Davisin kanssa.


title: Sven Kramer

text: Tammikuussa 2009 Kramer voitti kolmannen kerran peräkkäin yleisluistelun Euroopan-mestaruuden. Muutama viikko myöhemmin hän voitti Hamarissa kolmannen kerran peräkkäin yleisluistelun maailmanmestaruuden. Matkakohtaisissa MM-kilpailuissa Richmondissa hän voitti jälleen kultaa 5 000 ja 10 000 metrillä sekä joukkuetakaa-ajossa. Vuonna 2010 hän voitti Euroopan-mestaruuden Hamarissa sekä kultaa Vancouverin olympialaisten 5 000 metrillä ja pronssia joukkuetakaa-ajossa. Vancouverin 10 000 metrillä Kramer hylättiin ratarikon vuoksi, kun hänen valmentajansa ohjasi hänet kesken kilpailun väärälle radalle. Ilman hylkäystä hänen aikansa olisi riittänyt kultamitaliin. Myöhemmin samalla kaudella hän voitti neljännen kerran yleisluistelun maailmanmestaruuden.


title: Sven Kramer

text: Vuonna 2011 Kramer ei saavuttanut arvokisamitaleita. Vuonna 2012 hän voitti viidennen kerran sekä yleisluistelun Euroopan-mestaruuden että maailmanmestaruuden. Matkakohtaisissa MM-kilpailuissa Heerenveenissä hän sai kultaa 5 000 metrillä ja joukkuetakaa-ajossa. Hän voitti Euroopan-mestaruuden jälleen Heerenveenissä 2013 ja yleisluistelun maailmanmestaruuden Hamarissa 2013. Sotšin matkakohtaisissa MM-kilpailuissa hän sai kultaa 5 000 metrillä ajalla 6.14,41 ja joukkuetakaa-ajossa sekä hopeaa 10 000 metrillä.


title: Sven Kramer

text: Sotšin olympialaisissa 2014 Kramer johti 5 000 metrillä alankomaalaiset kolmoisvoittoon ajalla 6.10,76. Hän sai kultaa myös joukkuetakaa-ajossa sekä hopeaa 10 000 metrillä. Hän voitti Euroopan-mestaruuden jälleen Tšeljabinskissa 2015. Hän voitti samana vuonna maailmanmestaruuden 5 000 metrillä, joukkuetakaa-ajossa ja yleisluistelussa. Hän voitti kahdeksannen kerran yleisluistelun Euroopan-mestaruuden Minskissä 2016. Hän voitti samana vuonna Kolomnassa maailmanmestaruuden 5 000 metrillä ajalla 6.10,31 ja 10 000 metrillä ajalla 12.56,77 sekä yleisluistelun maailmanmestaruuden Berliinissä. Hän voitti yleisluistelun Euroopan-mestaruuden jälleen Heerenveenissä 2017. Gangwonin matkakohtaisissa MM-kilpailuissa hän saavutti kultaa 5 000 metrillä ajalla 6.06,82 ja 10 000 metrillä Alankomaiden ennätysajalla 12.38,89. 1 500 metrillä hän sai pronssia. Hän voitti Hamarissa yleisluistelun maailmanmestaruuden yhdeksännen kerran pistein 148,425.


title: Sven Kramer

text: Kramer voitti Pyeongchangissa 2018 kolmannen peräkkäisen olympiakullan 5 000 metrillä ajalla 6.09,76. Joukkuetakaa-ajossa hän sai pronssia. 10 000 metrillä hän oli kuudes. Yleisluistelijoiden MM-kisoissa hän sijoittui samana talvena neljänneksi. Hän voitti kymmenennen yleisluistelun Euroopan-mestaruuden Collalbossa 2019.


title: Sven Kramer

text: Kramer on voittanut yhdistetyn 5 000 ja 10 000 metrin maailmancupin kausilla 2006–2007, 2008–2009 ja 2015–2016, sijoittunut toiseksi kausilla 2005–2006, 2007–2008 ja 2011–2012 sekä kolmanneksi kausilla 2012–2013, 2013–2014 ja 2017–2018. Hän on voittanut kaikkiaan 42 henkilökohtaista maailmancupin osakilpailua ja sijoittunut viisi kertaa toiseksi.


title: Sven Kramer

text: Sven Kramer elää yhdessä maahockeyn olympiavoittaja Naomi van Asin kanssa.


title: Kilpailuvirasto

text: Kilpailuvirasto (lyhenne Kivi tai KIVI) oli työ- ja elinkeinoministeriön alainen virasto, joka perustettiin 1988. Viraston tehtävänä oli turvata taloudellinen kilpailu Suomessa. Tarvittaessa kilpailuvirasto voi puuttua kilpailunrajoituksiin tekemällä selvityksiä joko omasta aloitteesta tai toimenpidepyynnön perusteella. Tietyn kokoiset yrityskaupat tai yritysfuusiot oli myös ilmoitettava kilpailuvirastolle, jonka tehtävänä oli selvittää, voiko kauppa johtaa merkittävään kilpailun rajoittumiseen tai jopa monopoliin. Virasto saattoi hyväksyä kaupan sellaisenaan tai ehdollisena tai esittää markkinaoikeudelle kaupan kieltämistä.


title: Kilpailuvirasto

text: Vuoden 2013 alussa Kilpailuvirasto yhdistettiin kuluttajaviraston kanssa kilpailu- ja kuluttajavirastoksi.


title: Työmies

text: Työmies oli Helsingissä vuosina 1895–1918 ilmestynyt sanomalehti, joka oli myös Suomen ensimmäinen työväenlehti. Vuodesta 1906 lähtien se toimi Suomen Sosialidemokraattisen Puolueen pää-äänenkannattajana.


title: Työmies

text: "Työmies" ilmestyi aluksi viikkolehtenä vuoteen 1899 saakka, jolloin se muuttui kuusipäiväiseksi. Tämän jälkeen lehdestä tuli nopeasti Suomen luetuin työväenlehti. Myöhemmin 1910-luvun aikana se oli "Helsingin Sanomien", "Uuden Suomettaren" ja "Hufvudstadsbladetin" ohella yksi Suomen neljästä suurimmasta sanomalehdestä. Vuonna 1917 "Työmies" oli 80 000 kappaleen levikillään jopa maan suurin sanomalehti. Sen viimeinen numero ilmestyi sisällissodan loppuvaiheessa huhtikuussa 1918. Lehden seuraajaksi perustettiin vielä saman vuoden aikana "Suomen Sosialidemokraatti", joka nykyään ilmestyy nimellä "Demokraatti".


title: Työmies

text: Ajatus työväestölle suunnatun oman sanomalehden perustamisesta syntyi Helsingin Työväenyhdistyksen sosialistiopposition keskuudessa 1890-luvun alussa, kun heidän omaksumiaan ajatuksia haluttiin levittää myös työläisten keskuuteen. Innokkaimmin lehteä puuhasi ”Suomen ensimmäiseksi sosialidemokraatiksi” kutsuttu kirjansitoja Vilho Virta, joka ulkomailla matkustellessaan oli havainnut työväenlehdistön merkityksen. Suomessa oli jo 1880-luvulla ilmestynyt lyhytikäiseksi jäänyt "Suupohjan Työmies", ja lisäksi kaksikielistä "Arbetaren–Työmiestä" oli julkaistu muiden sanomalehtien liitteenä vuoteen 1889 saakka. Molemmat kuitenkin edustivat porvarillista wrightiläistä työväenliikettä, eikä niitä pidetä varsinaisina työväenlehtinä, koska tekijöinä ei ollut työväestöön kuuluvia.


title: Työmies

text: Kesällä 1894 Vilho Virta ja kirjapainotyöläinen Aleksanteri Järvenpää toimittivat monistettua lehteä, joka sisälsi työväenyhdistyksen radikaalin opposition näkemyksiä. Tammikuussa 1895 lehtihanke oli jo edennyt niin pitkälle, että sen toteuttamiseksi perustettiin johtokunta, johon Virran ja Järvenpään lisäksi kuuluivat koneenkäyttäjä Väinö Sohlman, maalari D. Sihvonen, räätäli K. Jokela sekä opettaja A. H. Karvonen. Helsingin ulkopuolelta johtokuntaan valittiin vielä tamperelainen kirjapainonomistaja Juho Hellberg sekä suomalaisuusliikkeen radikaaleihin lukeutunut toimittaja Kaarlo Rehnström Kotkasta.


title: Työmies

text: Lehden kustantamista varten perustettiin Työväen Sanomalehti Osakeyhtiö, joka myöhemmin alkoi harjoittamaan myös muuta kustannustoimintaa. Uuden sanomalehden nimeksi suunniteltiin aluksi "Työmiehen Ääntä", mutta lopulta päädyttiin yksinkertaisempaan muotoon. Lehden näytenumero julkaistiin jo 14. helmikuuta ja ensimmäinen varsinainen numero 2. maaliskuuta 1895. Päätoimittajaksi valitun A. H. Karvosen lisäksi ensimmäiseen toimituskuntaan kuuluivat Virta ja Sohlman sekä Nils Robert af Ursin. "Työmies" painettiin aluksi "Päivälehden" kirjapainossa, joka myös jakoi näytenumeroa liitteenään yhdessä "Uuden Suomettaren" kanssa.


title: Työmies

text: Karvosen päätoimittajakaudella "Työmiehen" linja oli maltillinen ja se myötäili aikakauden kansallisen heräämisen päämääriä. Lehti sisälsi helppotajuista ja yleishyödyllistä lukemista, jolla työväestöä valistettiin sosiaalipoliittisten uudistusten tarpeellisuudesta. Lisäksi kiinnitettiin huomiota henkiseen valistukseen, jota edusti erityisesti raittiusaate. Merkittävin yksittäinen tavoite oli yleinen äänioikeus. "Työmiehessä" julkaistiin säännöllisesti myös selostuksia kansainvälisestä työväenliikkeestä. Niitä kirjoittivat ulkomailla vierailleet henkilöt, kuten Ursin ja Karvonen sekä Kaarlo Sohlman, Eetu Salin ja Kössi Koskinen.


title: Työmies

text: Työväenliikkeen ulkopuolella sanomalehti leimattiin sosialistiseksi, minkä vuoksi se sai varoituksia viranomaisilta, ja kirjoitukset herättivät usein suuttumusta myös muissa poliittisissa ryhmittymissä. Kansakoulunopettajana työskennellyt päätoimittaja A. H. Karvonen erosi jo vuonna 1897, kun hänen toimintaansa ei hyväksytty Helsingin kouluhallinnossa. Syynä olivat myös erimielisyydet Helsingin työväenyhdistyksen sosialistien kanssa, jotka pitivät Karvosen linjaa liian maltillisena. Uudeksi päätoimittajaksi valittiin myöhemmin utopiasosialistina tunnetuksi tullut Matti Kurikka. N. R. af Ursin puolestaan vastusti Kurikan valintaa hänen teosofisten ja tolstoilaisten ajatustensa sekä kirkonvastaisuutensa takia ja päätti erota apulaispäätoimittajan tehtävästä.


title: Työmies

text: Kurikan valinnan jälkeen "Työmiehen" linja alkoi vähitellen muuttumaan kohti radikaalimpaa sosialismia. Syksyllä 1898 lehti kehotti työväestöä jättämään äänestämättä valtiopäivävaaleissa, elleivät porvaripuolueet ota listoilleen myös työläisiä. Vuotta myöhemmin perustettiin oma kirjapaino Fabianinkadulle, joka mahdollisti "Työmiehen" muuttumisen kuusipäiväiseksi. Samalla linja jyrkkeni entisestään ja lehdessä alkoivat tulla esiin wrightiläisyyden ja työväenliikkeen uuden sosialistisen suuntauksen väliset näkemyserot. Tämän vuoksi "Työmies" joutui myös porvariston häirinnän kohteeksi; kirjapainosta katkaistiin välillä sähköt, sanomalehtipaperia ei aina saatu ja toimitus häädettiin. Vuoden 1898 loppuun mennessä lehti onnistui kuitenkin kasvattamaan levikkinsa yli kolminkertaiseksi 3 600:aan.


title: Työmies

text: A. B. Mäkelän tullessa päätoimittajaksi vuonna 1899 linja jyrkkeni entisestään, mikä johtui samana vuonna tapahtuneesta Suomen Työväenpuolueen perustamisesta. Kansallisen heräämisen sijasta painotettiin nyt luokkataistelua ja lehti sitoutui myös noudattamaan puolueen ohjelmaa.


title: Työmies

text: Vuonna 1901 päätoimittajaksi valitun Edvard Valpas-Hännisen myötä lehti muuttui vielä entistä radikaalimmaksi. Hän kannatti jyrkkää kautskylaisuutta, joka pohjautui säätyjakoon perustuvan valtiopäivätoiminnan ulkopuolella tapahtuvaan työväenliikkeen joukkovoimaiseen toimintaan. Tämän vuoksi Valpas-Hänninen vastusti vuoden 1905 valtiopäivävaaleihin osallistumista, mikä aiheutti eripuraa Suomen työväenlehtien välille. Väittelyä käytiin erityisesti Yrjö Mäkelin toimittaman oululaisen "Kansan Lehden" kanssa. Lisäksi Valpas-Hänninen suhtautui kielteisesti sortokausien aikaista passiivista vastarintaa harjoittaneen kagaalin kanssa tehtävään yhteistyöhön, eikä myöskään hyväksynyt väkivaltaa ja terrorismia toimintatapanaan käyttäneitä työläisaktivisteja. Mäkelin sen sijaan oli osallistunut karkotettujen aktivistien Ruotsissa järjestämään Bodenin kokoukseen ja siellä omaksunut perustuslaillisten kanssa tehtävän yhteistyön.


title: Työmies

text: Ensimmäisen sortokauden aikana toimitustyötä rajoitti ennakkosensuuri, minkä johdosta oikeudellinen vastuu siirrettiin päätoimittajalta ”linnatoimittajille”, jotka eivät välttämättä kuuluneet edes lehden vakinaiseen henkilöstöön. Kirjoitusten johdosta tulleita vankeustuomioita kävivät suorittamassa ainakin Emil Elo, Otto Vilmi, J. A. Lehtinen sekä J. K. Lehtinen. Ensimmäisen sortokauden päätyttyä suurlakon myötä syksyllä 1905 sensuuri lieventyi ja lehdessä kannatettiin nyt entistä avoimemmin marxilaisuutta ja luokkataisteluoppeja. Elokuussa 1906 Oulussa pidetyssä puoluekokouksessa "Työmiehestä" tuli sosialidemokraattisen puolueen pää-äänenkannattaja.


title: Työmies

text: Vuonna 1906 lehden levikki oli noin 17 000, josta se kymmenessä vuodessa kasvoi 40 000:een.


title: Työmies

text: Venäjän 1917 Helmikuun vallankumouksen jälkeen lehti omaksui vallankumouksellisen linjan, mutta päätoimittaja Valpas-Hännisen sijasta sen määritteli lehden muu toimituskunta. Valpas-Hänninen oli jo ensimmäisen maailmansodan alusta lähtien vähentänyt vaikuttamistaan "Työmiehen" poliittiseen linjaan ja siirtynyt varsinaisesta toimitustyöstä sivuun. Vuoden 1917 aikana toimittajiin kuuluivat Kullervo Manner, Kalle Hämäläinen, Yrjö Sirola, Otto Vilmi, Jussi Lumivuokko, Antti Vahteri, Yrjö Räisänen, Evert Eloranta, Otto Ville Kuusinen, Emil Elo sekä Olavi Puro. Marraskuun yleislakon jälkeen levikki oli peräti 80 000, mikä teki lehdestä Suomen ylivoimaisesti suurimman sanomalehden. Esimerkiksi Helsingin Sanomien arkinumeron levikki oli tuolloin 39 000 ja sunnuntainumeron 51 000.


title: Työmies

text: Valpas-Hänninen jatkoi lehden päätoimittajana muodollisesti myös Suomen itsenäistymisen jälkeen. Sisällissodan aikana toimituksessa työskentelivät Kullervo Mannerin johdolla Kalle Hämäläinen, Reinhold Sventorzetski, Antti Kaarne, Otto Vilmi, Edvard Torniainen, Antti Vahteri, Yrjö Räisänen, Olavi Puro sekä Algot Untola. Pilapiirtäjänä toimi Ola Fogelberg. "Työmiehen" vaikutusvalta näkyi myös punaisten hallinnossa, kansanvaltuuskunnan 14:stä jäsenestä Manner, Sirola, Kuusinen, Lumivuokko, Eloranta ja Elo olivat lehden toimittajia.


title: Työmies

text: "Työmiehen" viimeinen numero ilmestyi sisällissodan aikana 12. huhtikuuta 1918, jolloin Helsingin taistelu oli jo käynnissä. Sitä oli toimittamassa enää kirjailija Algot Untola, muiden siirryttyä punaisten johdon mukana Viipuriin tai jäätyä saksalaisten vangeiksi. SDP:n uudeksi äänenkannattajaksi perustetun "Suomen Sosialidemokraatin" ensimmäinen näytenumero ilmestyi Väinö Tannerin johdolla jo toukokuussa. Säännöllisesti se alkoi kuitenkin ilmestymään vasta syksyllä 1918. "Työmiestä" julkaissut Työväen Sanomalehti Oy puolestaan siirtyi SDP:n perustaman Kustannusosakeyhtiö Kansanvallan haltuun vuonna 1923 ja se lakkautettiin vuotta myöhemmin.


title: Työmies

text: Ensimmäinen päätoimittaja A. H. Karvonen sekä häntä seurannut Matti Kurikka toimittivat lehteä aluksi kotonaan, kunnes Kurikka hankki "Työmiehelle" sen ensimmäiset varsinaiset toimitilat Pohjoisesplanadilla sijainneen talon piharakennuksesta. Talon omistanut kauppias Carl Göhle kuitenkin suhtautui kielteisesti työväenliikkeeseen ja sanoi vuokrasopimuksen irti huhtikuussa 1899. Tämän jälkeen toimitus oli hetken aikaa Helsingin työväenyhdistyksen tiloissa Yrjönkadulla sekä Fabianinkadulla toimineessa Työväen Sanomalehti Oy:n kirjapainossa, kunnes molemmat kesäkuussa 1901 muuttivat Siltasaarenkatu 12:een valmistuneeseen uuteen liiketaloon.


title: Työmies

text: Joulukuussa 1905 SDP:n ja Helsingin työväenyhdistyksen puheenjohtaja Emil Perttilä osti huutokaupasta Sirkuskatu 3:ssa (nyk. Paasivuorenkatu) sijaitsevan tyhjän tontin, jonka hän välittömästi myi edelleen "Työmiehelle". Birger Brunilan ja W. G. Palmqvistin suunniteleman viisikerroksisen jugendtalon rakentaminen aloitettiin elokuussa 1906 ja uudet toimitilat valmistuivat syyskuussa 1908. Kirjapainon ja toimituksen lisäksi rakennuksessa oli muun muassa kirjakauppa. Työväenyhdistyksellä oli hallussaan viereinen tontti, jolle vielä samana vuonna valmistui Helsingin työväentalo. "Työmiehen" lakkauttamisen jälkeen tiloissa jatkoivat vuosikymmenten ajan "Suomen Sosialidemokraatin" toimitus sekä SDP:n puoluetoimisto. Lehden toimitus muutti 1976 uusiin toimitiloihin Roihupeltoon ja puoluetoimisto puolestaan vuonna 1978 viereisen korttelin uuteen puoluetaloon, jolloin vanha Työmiehen talo jäi tyhjilleen. Suomen Työväen Säästöpankki purki rakennuksen vuonna 1979 ja rakennutti sen paikalle pääkonttorinsa laajennusosan.


title: Työmies

text: Vuodesta 1973 lähtien Suomessa on vietetty maaliskuun ensimmäisenä perjantaina työväenlehtipäivää, jonka ajankohta valittiin "Työmiehen" ensimmäisen numeron ilmestymispäivästä. Työväenlehtipäivän tarkoituksena on korostaa työväenliikkeen omien sanomalehtien merkitystä.


title: WC (täsmennyssivu)

text: Lyhenne WC voi tarkoittaa:


title: Shani Davis

text: Shani Davis (s. 13. elokuuta 1982 Chicago, Yhdysvallat) on yhdysvaltalainen pikaluistelija, jonka parhaat matkat ovat 1 000 ja 1 500 metriä.


title: Shani Davis

text: Davis oli mukana 2002 Salt Lake Cityn olympialaisissa Yhdysvaltain kaukalopikaluistelun joukkueessa, mutta on sen jälkeen keskittynyt pitkän radan pikaluisteluun. Hän voitti pikaluistelussa vuonna 2003 Pohjois-Amerikan mestaruuden ja kilpaili MM-kisoissa, mutta ei vielä tuolloin saavuttanut menestystä. Vuonna 2004 hän voitti toistamiseen Pohjois-Amerikan mestaruuden ja sijoittui yleisluistelun maailmanmestaruuskilpailuissa hopealle. Saman vuoden maaliskuussa hän voitti matkakohtaisissa MM-kisoissa 1 500 metrillä kultaa.


title: Shani Davis

text: Tammikuussa 2005 Davis voitti jo kolmannen kerran peräkkäin Pohjois-Amerikan mestaruuden. Kisoissa hän teki 1 500 metrillä silloisen maailmanennätyksen 1.43,33. Saman vuoden helmikuussa hän voitti Moskovassa yleisluistelijoiden maailmanmestaruuden pistein 150,777.


title: Shani Davis

text: 24. marraskuuta 2005 Davis luisteli 1 000 metrillä maailmanennätyksen 1.07,03, jonka Pekka Koskela alitti 10. marraskuuta 2007 ajalla 1.07,00. Torinon olympialaisissa 2006 hän voitti kultamitalin 1 000 metrin kilpailusta kautta aikain ensimmäisenä tummaihoisena yksilölajin urheilijana talvikisoissa. Lisäksi hän saavutti 1 500 metrillä hopeaa. Samana vuonna Davis voitti myös yleisluistelijoiden maailmanmestaruuden Calgaryssä. Hän teki samassa kaupungissa 1 500 metrin maailmanennätykset 1.42,68 maaliskuussa 2006 ja 1.42,32 maaliskuussa 2007. 2007 matkakohtaisissa MM-kilpailuissa hän voitti mestaruudet 1 000 ja 1 500 metrillä. Sprinttereiden MM-kilpailuissa hän sai pronssia. Davis uusi 1 000 metrin maailmanmestaruutensa ja sijoittui hopealle 1 500 metrillä 2008 Naganon MM-kisoissa. Yleisluistelijoiden MM-kilpailuissa Berliinissä hän sai samana vuonna pronssia. Hän voitti sprinttereiden maailmanmestaruuden Moskovassa 2009.


title: Shani Davis

text: Pikaluistelun maailmancupin finaaleissa 6. maaliskuuta 2009 Salt Lake Cityssä Davis luisteli 1 500 metrin maailmanennätyksen 1.41,80. Seuraavana päivänä hän luisteli 1 000 metrillä uuden maailmanennätyksen 1.06,42, jolla alitti Pekka Koskelan virallisen maailmanennätyksen 1.07,00. Davisin maanmies Trevor Marsicano oli myös alittanut Koskelan ennätyksen hieman ennen Davisia luistelemalla 1.06,88. Vuoden 2009 matkakohtaisissa MM-kilpailuissa Kanadan Richmondissa Davis voitti kultaa 1 500 metrillä ja pronssia 1 000 metrillä. Joulukuussa 2009 Davis paransi 1 500 metrin maailmanennätystään aikaan 1.41,04.


title: Shani Davis

text: Vancouverin olympialaisissa 2010 Davis voitti kultaa 1 000 metrillä ja hopeaa 1 500 metrillä. Vuonna 2011 hän sai pronssia sprinttereiden MM-kilpailuissa. Matkakohtaisissa MM-kisoissa hän voitti kultaa 1 000 metrillä ja joukkuetakaa-ajossa sekä hopeaa 1 500 metrillä. Heerenveenin matkakohtaisissa MM-kilpailuissa 2012 hän sai hopeaa joukkuetakaa-ajossa ja pronssia 1 000 metrillä. Sotšin MM-kilpailuissa 2013 hän sijoittui 1 500 metrillä toiseksi ja 1 000 metrillä kolmanneksi. Hän sai hopeaa sprinttereiden MM-kilpailuissa Naganossa 2014. Hän voitti 1 000 metrin maailmanmestaruuden Heerenveenissä 2015 ajalla 1.08,57.